text:
E booster ta disponibel pa tur esunnan riba 18 aƱa na Centro Libertador Betico Croes na Sta.Cruz
Diahuebs 13 di januari atardi, Prome Minister Evelyn Wever-Croes hunto cu su coleganan Minister, Ursell Arends y Endy Croes, a ricibi e booster. Esaki a tuma luga na San Nicolas den e unidad mobiel, Operation Mobile Unit (Trailer).
Vacuna y e booster awo ta disponibel a traves di e unidad mobiel na IMSAN na San Nicolas. E proposito di e unidad mobiel aki ta pa brinda servicio na esnan di San Nicolas y becindario y tambe pa bishita diferente bario di nos isla pa asina yega mas cerca di esnan cu kier vacuna sea cu e prome, di dos of e booster si nan ta bin na remarke.
Prome Minister na e ocacion a anuncia cu entrante diabierna 14 di januari, e booster ta disponibel pa tur esnan riba 18 aƱa. Esaki solamente na Centro Libertador Betico Croes na Sta.Cruz.
Prome Minister a indica cu a haya peticion pa algun mucha bou di 18 aƱa tambe haya e booster. Esaki ainda no ta permiti basa riba e reglanan di Hulanda cu ta esunnan cu ta suministra e vacunanan na Aruba. Pero si a pidi excepcion pa muchanan cu tin mester di dje pa motibo di salud. Mientras ta wardando pa aprobacion pa vacuna cu e booster e muchanan aki di 12 aƱa bay ariba cu tin un condicion medico.
Prome Minister ta haci un yamada na tur cu tin vacuna y booster ainda, cu ta riba 18 aƱa, pa haci esaki pa asina tur ta vacuna di berdad contra di Covid.


c: text/html

text: ORANJESTAD-Despues di algun contra tempo chikito, por fin AVB por medio di cooperacion di diferente stakeholders, a logra pa Marvic Bermudez subi avion cu destinacion Hulanda. E TD di AVB, den e caso aki sr. Bermudez a bay Hulanda pa su persona bai sigui su curso di Trainers Cursus nivel II, esta e asina yama TC-II. E curso aki lo wordo duna door di KNVB kende ta un partner strategico y hopi importante pa AVB. Por medio di e cursus aki sr. Marvic Bermudez lo tin e oportunidad pa core stage na Pec Zwolle cual organisacion ta na di 4 lugar ariba table di posicion di futbol Hulandes. Durante e periodo di curso y stage, sr. Bermudez lo gana experencia ariba tereno technico pero tambe e tereno organisatorio. Hunto cu sr. Epi Albertus kende ya ta na Pec Zwolle, nan lo genera experencia pa asina por contribui grandemente na bienestar di nos futbol di Aruba. Tur esakinan ta danki na diferente partnernan cu ta trahando estrechamente cu AVB, cualnan ta KNVB, Pec Zwolle, COA y Gabinete Mike Eman II. Pa a haci tur esaki posibel, despues cu AVB a ricibi cooperacion di KNVB y Pec Zwolle, AVB a ricibi cooperacion completo di Gobierno di Aruba, por medio di e cabes di e gobierno actual esta Su Excelencia Prome Minister di Aruba mr. Mike Eman, kende cu su perseveransia y dedicashon a logra cu sr. Bermudez por a keda cla cu su asuntonan di trabou localmente tambe. Esaki ta e relacionnan estrecho cu AVB a bin ta predica e ultimo anja y mei continuamente. Directiva di AVB actual ta conciente cu pa bo logra cosnan grandi pa bo pais, incluyendo exito, cu bo mester di ayudo di tur esnan cu por yuda bo di un forma of otro. Pesey awendia AVB ta para mucho mas habri pa discuti cu tur stakeholder, teniendo e bienestar di e deporte semper den mente. Ta pa es motibo aki tambe cu AVB no por keda sin gradeci COA y su Secretaria General, mr. Nicole Hoevertsz, kende semper ta para cla pa duna un man, hasta den momentonan dificil, manera tawata esun di sr. Bermudez como tambe di sr. Albertus kende tin algun luna caba na Hulanda pa su curso di TC I. No por keda sin gradeci minister di deporte y salud, Su Excelencia dr. Schwengle kende tambe a duna un man den e ocacion aki como tambe hopi otro cu a yega di presenta caba. Tambe ta bai un danki na su Excelencia sra. Michelle Hooyboer-Winklaar y por ultimo un danki tambe na tur departamentonan cu ta resorta bou di Gobierno di Aruba manera, Directie Onderwijs, Ibisa y tambe Dienst Openbare Scholen pa nan tremendo cooperacion. Arubaanse Voetbal Bond ta masha agradeci na e tremendo cooperacion di cada stakeholders, sigur ora ta trata di e inversion por medio di cursonan cu AVB ta organisa pa amplia conocimento di cada miembro riba e material aki di futbol.

robotstxt: allowed

filter: keep


text:
–OranjestadTommy-Lee Halman ta un di e cantantenan cu lo ta riba e scenario di Cas di Cultura diasabra anochi, dia 16 di augustus. Carlos Bislip hunto cu coleganan musico ta organisa un Benefit concert pa yuda talentonan musical. Esaki sigur ta bira un anochi musical special.
Otro cantantenan cu ta canta e anochi aki ta Vale Croes, Placido Hazel y Rocco Flava. Musiconan ta Delbert Bernabela (Saxofonista), Franklin Granadillo (Trompet), Angelo Kock (Keyboard), Ivan Quandus (Baho), Lidrick Solognier (Drums y conga), Moises van de L’Isle (Percussion) y Carlos Bislip (Percussion y dirigente).
Tommy-Lee recientemente a bay den un rumbo nobo cu e banda musical ‘Buleria’. Hunto cu Rocco Flava (Roderick Franken) y Tyron de Freitas e ta forma e trio di cantante di ‘Buleria’. Musiconan ta entre otro Rodderick Booi (Drums/ Timbal), Joshue Kelly (Drums/Timbal), Anuar van der Linde (Conga), Rygel Emanuel (Piano), Raul Piar (Piano), Dwight Leoneta (Base y Director musical) Jovanny Romero (Trombone), Gilbert Hooyboer (Trompet), Edrick Maduro (Saxophone). E nomber di e banda nobo ‘Buleria’ segun Tommy-Lee, ta expresa bon energia, alegria, placer y bon movecion. “Un nomber hopi apto y nice pa e banda. Tur hende ta hinca bon energia den dje”, asina Tommy ta comenta. Burleria ta existi apenas un par di siman y tin 4 presentacion tras di lomba. E grupo di hende homber hoben, cada un cu su musical background, ta den proceso di conoce otro, practica cu otro y haya experencia trahando cu otro y ta desaroyando un estilo unico cu ta tipifica ‘Buleria’. Buleria ta trece diferente genero di musica di Salsa, Bachata te Pop.
Tommy-Lee a cuminsa canta den coro di misa y despues a haya e drive pa canta como leadsinger y asina el a drenta e prome competencia di canto ‘Sparkling tour’ un par di aña pasa. Aki el a haya un experencia unico pa canta dilanti un publico ‘live’ bastante grandi. Despues el a cuminsa canta cu Tsunami. El a canta 2 aña cu Tsunami y ta describi e periodo aki como uno caminda el a siña hopi. E ta sinti cu el a bay dilanti, tanto como cantante como individual. Aki el a conoce su mes mas miho y a crece den confiansa propio. Un experencia inolvidabel. Despues di 2 aña Tommy-Lee a desea di tuma un break pa un par di tempo pa experencia un poco mas libertad. Como cu cantamento ta un hobby pa Tommy e kier sinti su mes liber pa explora otro oportunidad.
Les di canto el a haya cerca e docente y conocido soprano, sra. Tica Giel na Scol di musica Rufo Wever y tambe cerca sra. Olarte. Esaki Tommy-Lee ta considera hopi importante, siña bon tecnica ta hopi importante sino por daña e bos. “Pa e motibo aki ta bon pa semper sigui cu les of un otro tipo di guia professional. Asina por mehora tecnica di canto” segun Tommy-Lee.
Un Benefit concert pa yuda mucha cu talento musical ta necesario? “Si, segun mi pa tur disciplina di arte, no solamente pa musica, mester un estimulo, un push pa tene bibo y encurasha practica. Ta parce cu antes tabatin mas interes pa practica arte, musica. Parce mi cu awendia tin mas distraccion y esaki por afecta e disciplina. Ta bon pa pone poco mas atencion na esaki.”
Tommy-Lee a habri un fanpage riba Facebook pa tene contacto cu su publico y fans. Y ta experencia e feedback cu e ta haya for di publico como ‘inspiring + humbling’. “Un artista kier move hende di paden y bo ta keda hopi contento ora cu publico ta comenta cu e manera cu mi a interpreta e cancion a toca nan. Un cancion por tin un mensahe hopi impactante manera por ehempel ora cu mi ta scucha Adele canta. Ora cu e ta canta mi ta sinti kico el a pasa aden y con el a sinti. Mi ta haya esey hopi impresionante ora cu un cantante ta transmiti esaki den su canto. E no ta facil. ‘Don’t you remember’ di Adele ta un cantica cu ta pone mi ‘biba’ su experencia di un relacion amoroso cu a yega su fin.” Cantantenan famoso cu ta un inspiracion pa Tommy-Lee ta John Legend, Usher, Micheal Jackson, Boyz II Men y D’Angelo.
Con largo bo tin cu tren pa domina un cancion? “Mas of menos dos pa tres dia. Actualmente mi ta practica un cancion di John Legend (un di mi idolonan) pa e Benefit concert anto pa esaki un pianista y un musico cu ta toca violin lo bay acompaña mi.”
E concierto ta cuminsa 8or di anochi na Cas di Cultura. Como antesala tin un ‘Meet the artist’ caminda por combersa cu tur e musiconan y cantantenan y disfruta di un brindis. Portanan ta habri for di 7or. Carchinan pa e Benefit concert ta solamente 35 florin. Fondonan cu ta genera cu benta di tickets pa entrada y ticket di rifa lo wordo entrega na Fundacion Donny Lacle. E fundacion aki sa otorga beca na studiantenan di musica y e fondonan genera e anochi aki lo wordo administra door di fundacion aki. Un y tur ta bon bini.


text:
Dialuna, dia 4 di juni, e 10 Duaneronan a jega bek di nan stage na Hulanda. E stage intensivo di un luna tabata e ultimo parti di e opleiding opleiding di 2 aña y mei pa e rango di Verificateur.
Durante e stage e 10 cursistanan a bishita varios localidad di aduana na Hulanda, entre otro Rotterdam (hoofdkantoor), Arnhem (Landelijk Opsporingsteam), Groningen, Vlissingen, Breda, Rotterdam Maasvlakte y Schiphol. Na cada localidad nan a haya un splicacion y demostracion di e trabounan cu aduana na Hulanda ta hasi.
E cursistanan ta remarca cu durante nan stage nan a siña hopi y a estrecha e lasonan mas intenso cu aduana na Hulanda, pero cu tambe cu e experiencia di e stage lo juda nan den nan futuro trabou den e rango di Verificateur.
Palabranan di agradecimento ta bai na minister di Finansas, Economia y Cultura, sra Xiomaira Ruiz-Maduro cu a aproba e programa di stage. Un danki tambe ta bai na e comision di e opleiding cu a hasi e stage aki posibel.
Departamento di Aduana Aruba ta gradici Aduana Hulandes pa e excelente cooperacion durante cada etapa di e opleiding na e cursistanan di Aruba.


text:
Kralendijk – Gobièrnu di Boneiru ta sigurá ku Playa Fòrn’i Kalki ( Bachelor’s Beach) lo keda aksesibel ku entrada gratis pa tur bishitante. A skohe pa desaroyá e bich pa drecha e fasilidatnan pa famianan por gosa mas di e playa manteniendo e ambiente aktual.
Durante último lunanan gobièrnu a risibí diferente remarke i sugerensia riba diseño di e playa. A base di esakinan a revisá e diseño i añadí mas fasilidat pa tur ku ke bishitá e bich. A agregá mas lugá pa stashoná outo i lugá pa skuter i/òf baiskel.
Un parti importante tambe ta seguridat di tur bishitante i sobrá personanan den bisendario di e bich. Pa esaki lo bai sòru pa pone drèmpel riba E.E.G Boulevard pa asina outomobilistanan por tene kuenta ku velosidat.
Ta bai krea un terasa ku tur hende por hasi uzo di dje i tambe un zona kaminda personanan por bbq. Hendenan ku ta bishitá e bich por trese nan mes refresko i kos di kome. Pa nos muchanan lo bai tin un area di hunga. Lo tin fasilidat di baño pa un i tur ku ta bishitá e bich. E otro fasilidatnan ta kiosko kaminda empresarionan lokal por bende produkto i/òf hür ekipo. E posibilidat pa entregá petishon pa kiosko ta keda anunsiá pronto.
Gobièrnu di Boneiru ta desaroyá e proyekto akí huntu ku su partnernan. E partnernan envolví den desaroyo di Playa Fòrn’í Kalkita Tourism Corporation Bonaire (TCB) i TELBO. TCB ta responsabel pa maneho di e bichi TELBO lo sòru pa un konekshon di internèt gratis i rápido pa asina tur bishitante di e bich por keda konektá.
Gobièrnu di Boneiru a tuma konseho di diferente instansia ku ta atendé ku fasilidat pa personanan desabilitá, naturalesa i turtuga. Ta bai desaroyá e bich a base di uso aktual. Aktualmente ta hasi uzo di e bich den forma kaminda famianan ta bini huntu i forma nan propio ambiente. E estado aktual no ta agradabel ora awaseru kai i a skohe pa desaroye pa tur hende por hasi uso di e bich na un manera sano. Gobiernu di Boneiru su meta ta pa e bich keda ku su identidat aktual i no bira muchu drùk tampoko. Di e forma akí gobièrnu ta kumpli ku desaroyo manteniendo e kultura i naturalesa intakto.
Ta desaroyá Playa Fòrn’í Kalki pa famianan lokal por gosa mas den e mesun ambiente
Kralendijk – Gobièrnu di Boneiru ta sigurá ku Playa Fòrn’i Kalki ( Bachelor’s Beach) lo keda aksesibel ku entrada gratis pa tur bishitante. A skohe pa desaroyá e bich pa drecha e fasilidatnan pa famianan por gosa mas di e playa manteniendo e ambiente aktual.


text:
WILLEMSTAD- 6 di òktober 2014: Resientemente a tuma lugá e feria di biahe anual 50PlusBeurs na Hulanda. Ofisina di Turismo di Kòrsou(CTB) ubiká na Europa (CTBE) a partisipá na e feria ku a tuma lugá entre 16 pa 20 di sèptèmber último na Utrecht. 50PlusBeurs manera ta e kustumber ta atraé un kantidat grandi di bishitante riba 50 aña ku ta bini huntu pa haña informashon di destinashonnan turístiko, risibí ofertanan spesial i alabes haña un ñapa di kada destinashon.
CTBE huntu ku vários partner den nos industria turístiko manera ACOYA Hotel Suites & Villas, Avila Beach Hotel, Lions Dive & Beach Resort, Livingstone Jan Thiel Resort, Dolphin Suites Curaçao, Pelican Express, Plaza Hotel i Blue Bay Curaçao Golf & Beach Resort a sobresali na e feria ku un ‘booth’ masha yamativo. Tur ku a bishitá 50PlusBeurs a keda altamente impreshoná ku e ‘Curaçao Experience’ den e stènt di Kòrsou. E eksperensia a konsistí di un stul relahante den kual e bishitante ta sinta i disfrutá di zonidonan tropikal kombiná ku historia di Kòrsou via di un headphone. E kombinashon di zonido i historia a hiba e bishitante su imaginashon Kòrsou, sin e buelo largu. Ademas di esaki a brinda un i tur ku a forma parti di e ‘Curaçao Experience’ un oportunidat di gana un biahe di 9 dia pa Kòrsou via di un kampaña di FaceBook riba e página di Kòrsou. Durante e biahe, e ganador lo keda den ACOYA Hotel Suites & Villas i disfrutá di tur loke Kòrsou tin pa ofresé komo destinashon turístiko.
CTBE por mira bèk riba un partisipashon eksitoso di Kòrsou na e feria di biahe 50PlusBeurs ku e aña aki a konta ku un total di 96.712 bishitante. Ta esensial pa durante ferianan di biahe, di e magnitut manera 50PlusBeurs pa impreshoná e bishitante i den un tempu kòrtiku presentá e mihó ‘kara’ di Kòrsou komo destinashon.


text:
Breugelstraat – Dialuna anochi polis a bay cu urgencia altura di Corte, unda cu un persona a wordo seriamente maltrata.
Den Breugelstraat den e skina pariba o sea na e muraya di Corte polisnan a bin topa cu e homber herida, a resulta cu tawata e adicto conoci como “Drama”.
“Drama” y e otro adicto Flint lo a haya problema cu otro y Flint a dal “Drama” di trinshon tres biaha den su cabes. Aparentemente golpinan basta duro.
Durante e pelea, “Drama” lo a hinca Flint parti rechts di su curpa, esaki segun otro adictonan na e sitio cu a conta nos.
Segun nan, e herida no mustra serio. Pero ni polis of Paramediconan por a confirma esaki debi cu Flint a move mesora di e sitio.
“Drama” mes a cana subi Ambulance, unda cu algun minuut despues nan sali direccion Hospitaal cu ne.


text:
Diamars anochi pa 7:30 central di polis ta wordo notifica di un acidente basta fuerte riba Watty Vos Blvd . Ta trata di un accidente entre un auto BYD numera A-26625 y un brommer numera MFA-2682.
Na yegada di patruya ta pidi pa un ambulance cu maximo urgencia mirando e situacion di e chauffeur di e brommer.
Ambulance a yega na e sitio y a logra re-anima e chauffeur di e brommer y transporte cu maximo urgencia pa hospital.
Polis di trafico a presenta como tambe polis technico pa haci nan investigacion.
Pa 8:22 dr Darianani ta constata morto di , chauffeur di brommer , Angel Gabriel Senra Chara naci na Aruba 14 december 2002. ( 19 aƱa). Cuerpo Policial ta manda palabra di condolencia na famia di e fayecido.
Aruba ta conoce su di seis morto den trafico
Diamars anochi pa 7:30 central di polis ta wordo notifica di un acidente basta fuerte riba Watty Vos Blvd . Ta trata di un accidente entre un auto BYD numera A-26625 y un brommer numera MFA-2682.


text:
Por kuater Gratis, tin Un relashon Grave i Patrimonio
Bo ta skirbí no tin un lugá Importante di its stima
Garantisá e yen riba di informashon personal
Drástikamente gratis di video het di cantica Di e ser pa un relashon di Instrukshon, un scapa romantico, e kompañerismo, e Amistat i e obligashon sin preokupante baiE bevolking ta gratisRegistrar - Inscribi i registratie di e página Den e reda sosial di kreashon di Profiel, ta kita di liñaDi informashon di kontakto ta ataká onima Na tur, asina bo si bo kier Ta kompletamente seif. Freeman di nos usuario tur e hermana I material di referencia.
Sa di nos ubicacion fásilmente
Semper tin un version móvil e sitio, Ku lo por sigui.
Bo por bishitá nos lugá, ib pa Sa e proyekto den tur e stat Di rusia i e mundu...


text:
Project Team Drugspanden cu entrada hudicial na un cas na Brazil y a detene 6 sospechoso.
Project Team Drugspanden ta un team cu a wordo lanta pa entre otro pa investiga bendemento di droga for di un percela y ariba caya.
En conexion cu un investigacion andando Project Team Drugspanden a haci entrada hudicial na un cas na Brazil.
Aki a detene 5 hende homber di inicialnan:
A.S.D. K. naci na
Aruba di 17 aña,
G.U.L. H. naci na Aruba di 24 aña,
C.J.R. G. naci na
Aruba di 32 aña,
E.A. V/D B naci na Aruba di 29 aña,
A.C. T. naci na Aruba di 61 aña.
Y un hende muher di inicialnan:
D.A. P. naci na Aruba di 18 aña.
Durante razzia na e cas na Brazil a confisca droga entre otro piedra y cocaina.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn di Polis cu ta: 11141. Nos ta garantisa cu bo ta keda anonimo pa bendemento di droga.


text: Diahuebs mainta tempran un team di Landsrecherche a subi caya y haci un entrada judicial cu un detencion, nos a capta momento cu oficialnan di Landsrecherche a regresa na nan oficina despues di e entrada judicial. Nos a purba di haya mas informacion for di Ministerio Publico pero nan no kier duna ningun detaye unicamente cu tin un investigacion andando y a afirma e entrada judicial cu un detencion. Nos por a mira cu 2 rechecheur di distrito 1 (Oranjestad) a presenta na e oficina y tambe un abogado.


text:
Bono mester a skonde durante atakenan na Nice.
Vokalista di e banda U2, Bono, tabata na un restorant na Nice, algun kaya pegá ku kaminda e atake terorista a tuma lugá dia 14 di yüli último, durante selebrashon di dia di Bastilla. E rokero irlandes di 56 aña tabata sena na momento ku un multitut di hende terorisá a kore den direkshon di e restorant kaminda Bono tabata. Doño di e restorant a bisa su trahadónan pa sera tur bentana i tur presente, inkluso Bono, a skonde pa sigur mei ora. Esaki ta di dos bia’ ku Bono tabata asina serka di un atake terorista. Na novèmber último tambe, e tabata apenas algun mia leu dje atake ku a tuma lugá den e teatro Bataclan na Paris. Den pasado tambe e kantante a haña su mes den otro situashon peligroso. Na novèmber aña pasá e porta di U2 su djèt privá a habri durante buelo. Na 2014 Bono a keda leshoná, despues di un aksidente ku baiskel den Central Park na New York. Debí na dos sirugia despues dje aksidente, Bono no por a toka kitara pa algun luna largu.


text:
Barbados
Barbados ta un isla oost di laman Karibe rondoná ku koralrif. Barbados ta independiente i ta ligá ku Mankomunidat britaniko (ingles: Commonwealth). E kapital di e isla ta Bridgetown. E isla ta biba prinsipalmente di industria di turismo.
ProvinsiaEditá
Barbados ta dividi den 11 provinsia administrativo:
DemografiaEditá
Barbados tin un poblashon di 279,000 habitante i un ratio di kresementu di 0.33% (mitar di 2005). Kasi 90% di tur barbadiano ta di descensia afrikano ("Afro-Bajans"), mayoria ta desende di e katibunan di plantashonnan di kaña. E sobra di e poblashon ta inklui gruponan di Oropa ("Anglo-Bajans" / "Euro-Bajans") mayoria di Gran Britania i Irlanda i gruponan di Asia [[entre otro "Bajan-Chiney", "Bajan Hindu" di India, moslim di Bangladesh i Pakistan, i "Arab-Bajans" di Siria kristian i Líbano. Riba e isla hopi di e afro-barbadianonan ta kriyoyo, esta un meskla afro-karibense i oropeo.


text:
WILLEMSTAD – 12 di sèptèmber 2019 – Resientemente Ofisina di Turismo di Kòrsou (CTB) den estrecho koperashon ku Curaçao Innovation & Technology Institute (CITI) i Curaçao Hospitality & Tourism Association (CHATA) a entregá sertifikado na 20 akomodashon, 2 restorant i 10 operador di buseo ku a pasa e programa di ouditoria di CTB ku éksito.Ophetivo di e programa, establesé na aña 2015 ta pa promové i mantené kalidat di tur empresa ku ta operá den nos industria turístiko.
Durante di un seremonia ameno a entregá sertifikashon na: Apartamentu Holanda, Appartementen BlouBlou Curaçao, Bahia Apartments & Diving, Bed & Breakfast Toni Kunchi, Bon Biní Seaside Resort, Cecil Paradise Apartments, Curaçao Exclusief, Curaçao Sun Apartments, Dolphin Suites, Flamingo Park N.V., Hacienda La Bougainville, Home Sweet Home Curaçao, Jan Kok Lodges, LXRY Home, Mondi Lodge, My Dream Apartments, Piscadera Seaview Apartments, PM78 Urban Oasis Curaçao, Sun Reef Village On Sea i The Beach House Curaçao. Tambe, a entregá sertifikado na 2 restorant, kualnan ta Dagaz Curaçao i Kome Restaurant. Meskos ku añanan anterior a re-ouditá diferente operador di buseo. E biaha aki ta trata di At Divers choice Curaçao, B Diving & Watersports, Bahia Diving, Blue Bay Dive & Watersports, Coral Divers B.V., Curious 2 Dive, Jan Thiel Diving, Ocean Encounters Curaçao, Scubaçao Diving Adventures i The Dive Bus.
Den e programa di e aña aki empresanan den industria di hospitalidat i turismo a risibí un ouditoria òf a keda re-ouditá. Kada pasa 2 aña empresanan ku ya den pasado a pasa e ouditoria ta keda re-ouditá basá riba normanan di kalidat rekonosé riba nos merkado lokal i internashonalmente. CTB ta felisitá tur akomodashon, restorant i operador di buseo ku a pasa e programa di ouditoria ku éksito. E sertifikashon risibí ta bálido pa 2 aña. Partisipashon na e programa di kalidat ta boluntario. Ta invitá tur empresa ku ainda no a registrá pa un ouditoria, pa hasi esaki via e-mail audit@citi.cw òf dor di yama 738-6299.


text:
En conexion cu di 29 edicion di Festival di Buki pa mucha
ORANJESTAD: Aruba ta cla pa cuminsa cu Les-A-Thon 2021 cu ta cuminsa dia 1 di november te cu 30 di november. Un total di 30 dia di lesamento. Les -A- Thon ta un iniciativa di Stichting Kids Creation Center, Scol Amplio, Nos Cosecha, Biblioteca Nacional Aruba y Asociacion Trabou Di Hubentud Na Aruba (ATHA).
Pa medio di Les-A-Thon, muchanan den seno familiar por gosa di un aventura cu lesamento cada dia. Lesamento ta esencial pa crea un generacion cu ta siña pa bida. Lesa buki ta duna oportunidad pa un mucha encontra su mes y ta brinde un sin fin di oportunidad pa explora. Crea amor pa lesamento, conecta cu famia y celebra apertura di siman di buki. Comunidad di Aruba, mayornan y educadornan ban sigui enfoka riba derecho di cada mucha. E aña aki cu ta enfoka riba tratado number 17; mucha tin derecho di ricibi informacion for di diferente fuente manera entre otro; buki.
Tema di UNICEF pa Dia Internacional Di Derecho di Mucha 2021 ta enfatisa riba e derecho cu e mucha tin pa un desaroyo continuo. Como Minister di Enseñansa & Deporte nos ta sostene y apoya iniciativanan manera Les-A-Thon cu ta duna atencion na eseñansa y educacion di cada mucha. Exito, animo y gosa di cada aventura di lesamento.


text:
Lidernan di frakshon a instruí gobièrnu pa bin ku un komishon di tres persona pa atendé e malkontent
Den un konferensia di prensa ku a tuma lugá den oranan di mèrdia, lidernan di frakshon a trese dilanti ku nan a firma un karta ku un proposishon pa gobièrnu bin ku un komishon pa diskuti e lei, ku ta motivashon dje wèlga general di awe. Segun lider di frakshon di partido Pueblo Soberano, Jaime Cordoba, di e forma aki nan ke duna un kontribushon pa trata na yega na un solushon den e situashon ku a surgi. Mas aleu Cordoba a splika ku nan a papia ku Promé Minister Whiteman riba e situashon, promé ku nan a yega na un desishon.
Alex Rosaria di Partido PAIS a splika ku no a publiká e lei ainda, pues e no ta komprondé e motibu pakiko mester a bin ku un wèlga general awe. Ademas Rosaria a splika ku debidamente partidonan a diskutí i aprobá e lei den dialogo nashonal. Tantu lider di PAR, Zita Jesus-Leito, lider di Partido Nashonal di Pueblo, Humphrey Davelaar, Glen Sulvaran a uni nan mes na e deklarashon di nan koleganan den frakshon. Finalmente Jaime Cordoba a splika ku den e karta ku nan tur a firma pa instruí gobièrnu tin pará ku nan ke pa gobièrnu bini ku un komishon di 3 persona pa atendé ku e situashon. Un persona den representashon di sindikatonan, un persona den representashon di gobièrnu i un persona imparsial ku ambos partido tin konfiansa aden.


text:
ABC SNIPPETS: Week #11
"Gewoon!" Komposishon nobo pa Dibo D, Sherman Smith i Brian D. Blas bo radio sendé gewoon, gewoon! Lyrics: Sherman Smith, Gilbert Dibo Doran, Brian Dekkers.
"Pega Riba Bo", ta e mas resiente kansion di Gentz Trechic interpreta pa HNryB, un komposishon di Jerzho Martha i CH. HNryB ta un kantante ku tin numeroso kansion i hit riba su nomber.
Maudiènne Espoza ta lansa kansion nobo "Manera Bo"; un ritmo kombiná gospel, ku ta papia di e grandesa di Dios i ta rekordá nos ku no tin manera djE. E piesa aki a wordu released huntu ku su videoclip. Kompositor: Maudiènne Espoza/ Areglo: Cheky Musiq (Clifton Hariquez) & Rudsi (Boeis Flavour) Comenencia.
Dia 6 di mart ultimo Mitch Almary konhuntamente ku Tsunami Aruba a partisipá den e ‘Festival Un Kanto pa Aruba su Himno i Bandera’ ku e kansion "Huntu Nos Ta Lanta Bèk". E anochi aki Mitch Almary a sali na e di dos lugá. "Huntu Nos Ta Lanta Bek" ta kompositá pa John Freddy Tobon Montoya i Edselyn Figaroa. E ta areglá pa Michael Odor.
Djarason dia 16 di Mart, Kenrick Maxwell i Raey a lansa nan collab nobo "'Old Fashioned Love" por kuminsa skucha esaki na tur radio emisora kaba.


text:
Nos ta haña importante ku siudadanonan por mira kiko e trabou di Nationale ombudsman ta enserá. P’esei nos ta tradusí un parti di nos trabou na ingles i papiamentu. Aki bo por mira bèk kua dato nos ta tradusí i pa kua idioma nos ta tradusí.
Datonan ku a tradusí
- E vershon públiko di e relato anual i e Ombudsagenda, inkluso notisia tokante esaki;
- Kompilashon di rapòrtnan riba e página di rapòrt riba nos website (si e rapòrt ta dirigí na Hulanda Karibense);
- Notisia tokante e publikashon di rapòrtnan riba e Ombudsagenda (si e rapòrt ta dirigí na Hulanda Karibense);
- Notisia tokante e apertura di investigashonnan nobo (si e investigashon ta dirigí na Hulanda Karibense);
- Notisia tokante oranan di konsulta;
- Suptítulo di vidio i animashon (si esakinan ta dirigí na, i/òf relevante pa, habitantenan di Hulanda Karibense);
- Publikashon riba Facebook di e página di Nationale ombudsman Hulanda Karibense;
- Páginanan fiho nobo riba e parti di nos website pa Hulanda Karibense.
Idioma
E idioma den kua nos ta tradusí ta dependé di e grupo meta ku tinku risibí e dato. Den esaki nos ta usa e siguiente idiomanan:
- Boneiru: papiamentu
- St. Eustatius: ingles
- Saba: ingles
- Aruba: papiamento
- Kòrsou: papiamentu
- St. Maarten: ingles
- Internashonal: ingles


text: Diasabra anochi a drenta informe di un caso di tiramento na Sabana Basora, mesora a dirigi 2 patruya di Sanicolas na e sitio. E unidadnan di Rapid Responder di polis tambe a bay. Na yegada di e patruyanan a bin compronde cu algun mucha homber tabata para pafor y un auto a pasa los tiro riba un di nan y mesora esnan eynan a cunsa manda piedra riba e auto y e vehiculo a bandona e sitio. Polisnan a rondia rond den e area wak si ta mira e auto. Aparentemente e auto lo a pasa los tiro riba un dibe muchanan cuba sali for di e grupo y pa venganza nan lo a pasa tira riba dje. Afortunadamente ningun hende a resulta herida.


text:
(NLTimes) – Empleadonan di banco Hulandes ABN AMRO ta menasando cu nan prome manifestacion y welga den casi 35 aña.
E 17,500 empleado di e banco cubri pa e acuerdo colectivo kier pone presion riba e dunador di empleo pa drasticamente aumenta e salario pa compensa cu e inflacion sumamente halto. Nan kier tambe bisa cu hopi aña a pasa sin cu empleadonan a ricibi tiki y te hasta ningun aumento den nan salario.
E banco su empleadonan recientemente a ricibi un oferta final unda cu a indica cu nan lo ricibi un aumento di 5 porciento duna durante 2 aña. E inflacion e aña aki so ta premira na 9.9 porciento.
E oferta di e banco ta “completamente inadecua,” FNV Finance a bisa. E union di labor a haci un encuesta cu nan miembronan pa mira con dispuesto nan ta pa tuma accion, y a demostra cu tin un sosten “enorme” pa haci esaki. Union CNV tambe anteriormente a haci un yamado na nan miembro pa vota den contra di e oferta final.
Ultimo biaha cu ABN AMRO su empleadonan a haci campaña pa un miho condicion di labor tabata den aña 1989. Desde e tempo aki, e banco y su empleadonan semper tabata por a yega na un acuerdo. Despues di mas di 3 decada, FNV a bisa cu e manifestacionnan na e banco ta cerca un biaha mas, pa motibo cu no tin sosten di ningun empleado pa cu e aumento averahe di 111 euro pa luna for di dia 1 di juli 2022 y otro 3 porciento for di 1 di juli 2023.
Director di FNV Aukje Falger a bisa cu tin gran cantidad di preocupacion entre e empleadonan di ABN AMRO. “Y esaki ta nifica cu awo nos lo mira ki accion nos por prepara.”


text:
Eddy
Paris
Candidato #22
Eddy Paris a nace na Caracas, Venezuela di mayornan naci na Aruba y desde baby Eddy a lanta na Aruba.
Despues di a caba high-school militar na Merca, Eddy a obtene su grado di Bachelor of Arts den Hospitality and International Tourism Management na Florida International University y despues a traha 1 aña na Coral Gables, Florida como gerente di venta pa Sonesta Hotels.
Na aña 1995 Eddy a obtene un grado di Master of Arts in Business Communications & Public Relations y na 1999 un grado di Master of Business Administration and International Financial Management na Europa.
Eddy a traha algun aña cu Marriott Aruba den e capacidad di Marketing & Sales Manager pa Latino America y Caribe y na aña 1996 Eddy a cuminsa su carera corporativo den e mundo bancario na Aruba.
Di aña 2003 pa 2006 Eddy tabata e general managing director di Garage Cordia Aruba NV. Na aña 2008 Eddy a habri e prome eco-cultural boutique hotel na Aruba, Cunucu Arubiano - cu tabata afilia na e cadena luhoso Small Luxury Hotels of the World.
Na aña 2009 te cu 2016 Eddy a bolbe bek den e mundo bancario corporativo na Aruba. Desde aña 2017 Eddy ta e representante di Aruba na Union Europeo y Minister Plenipotenciario suplemente na Den Haag, Hulanda.
Na aña 2019 Eddy a wordo eligi pa e posicion di vice-voorzitter di OCTA y desde December 2020 Eddy ta ocupa e posicion di Presidente di e Comite Ehecutivo di OCTA - un asociacion cu ta representa 22 pais rond mundo cu lasonan special cu Union Europeo.


text:
Kralendijk – Riba konseho di departamento di Salubridat Públiko a pone India riba e lista di paisnan pa kua un obligashon di karentena ta na vigor. Pasaheronan ku durante e 14 dianan promé ku nan yegada na Boneiru tabata na India, ta bai den karentena sentral. ,,Ta un medida di prekoushon. Na e momentu aki nos no sa hopi ainda tokante e variante di India” asina dòkter Marian Luinstra-Passchier a duna di konosé. ,,Nos no sa sigur ainda si e variante di India ta mas kontagioso òf ta hasi hende mas malu ku e otro variantenan.” Hulanda a bini ku un prohibishon di bula pa India i komo prekoushon Boneiru ta tuma e medida èkstra aki di karentena.
Departamento di Salubridat Públiko ta sigui e desaroyonan rònt di e variante di India i e otro variantenan djaserka. ,,Regularmente nos ta manda muestra di nos resultadonan di tèst Hulanda pa mas investigashon. E último simannan kada biaha ta resultá ku pa 100% nos tin e variante britániko di e vírùs di corona. Hendenan por ta trankil ku nos ta vigilá e situashon bon. Nos ta èkstra alerta, tambe pasobra e variante di India a aparesé na Sint Maarten i Aruba i na Hulanda.”
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Kiko ta nifiká ku reunionnan di Konseho Insular no por tuma lugá pa motibu di falta di kuórem òf no tin grifir. Kiko ta nifiká ku e lei nobo di tráfiko no ta funshoná bon den su totalidat te ku mester duna pa sierto parti di e lei un periodo di grasia i ku e lei di hür tambe mester di revishon riba sierto punto. Ta bini aserka asuntunan di toubot, OTB, tuma dos periodista den servisio pa mantené i defendé e forma di proseder di Kolegio Ehekutivo i krea un imágen positivo den pueblo, investigashon na R&O, preguntanan di André Bosman miembro di parlamento hulandes tokante sènnan destiná pa agrikultura i servisio di komunikashon di Entidat Públiko Bonaire ku ta funshoná defisiente. Mi preguntanan ta: Kon e komunidat di Bonaire a kambia despues di 2004 i kon e komunidat ta influensiá komportashon di e abitantenan. Na 2004 mayoria di e votadónan a skohe pa Laso Direkto ku Hulanda i na 10-10-10 a bini repartishon di tarea entre Bonaire i Hulanda. Tin diferente lei nobo, tin kresementu rápido di e poblashon, tin dualismo, tin antagonismo entre boneriano i makamba i ocho konsehal a firma “Akuerdo di Atministrashon” ku a pone Bonaire su gobièrnu bou di kuratela. E kambionan aki, pa algun persona , sea individual òf den grupo, ta e base pa protestá. Protesta ku un toke nashonalista i den sierto kaso diskriminatorio i rasista tur a base di libertat di ekspreshon. Loke ta hala mi atenshon ta ekspreshonnan manera: Bonaire no tin lider, falta di liderazgo, Bonaire ta un repúblika di banana. Repúblika di banana ta nifiká un pais unda ta reina instabilidat polítiko i tin korupshon i soborno. Korupshon i soborno ta hasi daño na ekonomia i struktura demokrátiko i ta influensiá komportashon di habitantenan. Investigashon pa saka afó kiko ta stimulá korupshon i soborno ta nesesario i e kaminda apropiá pa kuminsá ta Konseho Insular. Pa ami e meta ta “Hunta nos ta forma un Bonaire sin korupshon”
Arthur Sealy


text:
Pueblo di Aruba ta orguyoso di tin un Minister President President Evelyn Wever-Croes y su partido MEP cu ta para pa integridad.
E decision di entrega su Gabinete pa motibo cu un partner di coalicion ta sospechoso den un caso penal, ta muestra di cu Aruba despues di hopi aña tin un lider cu ta para pa combati corupcion den e pais aki, pero sigur Aruba tin un lider cu a demostra di por goberna den temponan dificil manera ta e pandemia di Covid.
Como parlamentario di MEP ta sostene e decision di Minister PresidentComo parlamentario y sigur unda mi persona tabata un trekker pa integridad, mi ta sostene Minister President completo.
Pueblo merece di tin hendenan integro cu ta den parlamento y tambe gobernantenan integro. Y sigur na momento cu no por garantisa esaki pa motibo di un partner den coalicion no a keda otro opcion pa entrega Gabinete Evelyn Wever-Croes 1 na bienestar di pueblo di Aruba y pa manda e mensahe bon cla na pueblo cu e tipo di actonan aki no ta aceptabel mas na Aruba y bao di Gabinete Evelyn Wever-Croes esaki no ta un exepcion.
Parlamento number 10 di Aruba yena cu mancha scurE parlamento number 10 di Aruba a ser afronta cu momentonan turbulente y unda cu fraccion di MEP den parlamento a cambia dos parlamentario pa motibo di reglanan cu tin den MEP pa locual ta trata integridad y unda cu partido MEP a sa di cumpli cu locual pa nan ta prioridad number 1.
Pero den seno di AVP integridad no ta aparece mes den nan lista. Den seno di AVP nos a topa na prome lugar sr Richard Arends cu a gaña den su geloofsbrief na parlamento cu e no tabatin trabao y cu na final di dia a resulta di tabata tin un contrato scondi como e director financiero di RDA y unda cu a saca afo cu su persona y su compania Horizon a strica sumanan miyonario di nos companianan estatal rond 5 miyon florin pero a keda cu cara di palo eyden.
Di dos tabata sr Robert Candelaria cu a descubri cu a ser firma un LB pa e ta e siguiente director directie Scheepvaart sin solicitud habri y pa colmo tabata riba payroll di gobierno y a paga tur gastonan di mudamento di Corsow sin cu esaki tabata ambtenaar of su funcion tabata rekeri esaki y tambe a keda sinta cu su cara di palo y di Santo.
Y por ultimo tabata sr Benny Sevinger cu ta sospechoso di mal uso di su poder como minister, corupcion y fraude y a keda sinta manera nada no a pasa. Sigur partido AVP ta duna e mensahe cu esaki ta algo normal den nan partido.
Y por ultimo tabata e caso di Sr Allan Howell cu awo ta sospechoso tambe di fraude. ConclusionPa termina mi tin sigur di bisa cu lamentablemente den parlamento number 10 e ley di screening cu a ser desaproba pa partido AVP, RED y parlamentario independiente Daphne Lejuez, ta muestra cu un grupo grandi ta para pa corupcion den e pais aki unda cu desaprobando e ley aki ta haci cu personan manera sr. Benny Sevinger entrenan por postula su mes siendo bay investigacion pisa como un candidato pa eleccion nos dilanti.
Pero mi tin sigur cu entrada di Gabinete Evelyn Wever-Croes 2 cu ta e unico partido cu por garantisa integridad e ley si screening cu e siman venidero lo bolbe encamina su caminda y lo ser laga cla pa vota riba esaki, lo bira un realidad.


text:
Manera DIARIO a trece dilanti caba siman pasa, e simplificacion di otorgamento di permiso y un loket virtual pa tur peticion di permiso pa negoshi, ta aporta na miho “costumer-service” pa comerciantenan y na e clima empresarial y di inversion di Aruba.
E leynan di otorgamento di permiso pa negoshi ta anticua, e meta di e maneho economico cual mester ta e base di e leynan aki no ta claro y sa di ta di aña 1945 y basa riba e situacion di Curaçao di e tempo ey.
Den proyecto 1 “Aceleracion y mehoracion di proceso di permiso” e permisonan di establecemento di negoshi, permiso di horeca, otorgamento di tereno, permiso di construccion y permiso di estadia y trabao, lo worde revisa y componentenan innecesario lo worde kita. E meta di maneho di cada permiso lo worde formula di nobo y alinea cu e circumstancianan economico actual. Esaki por resulta den cambionan di ley. Criterio pa evaluacion di peticionnan di permiso lo worde explicita y e termino pa decision worde tuma riba peticionnan haci lo worde explicita y acelera.
Minister Geoffrey Wever: “Gobierno mester crea e condicionnan pa facilita comerciantenan haci negoshi y innova”. Una vez proyecto 1 worde finalisa, proyecto 2 “Sistema coherente di permiso tras di un loket virtual” lo cuminsa cu e proposito pa comerciantenan por pidi y haya nan permisonan cu termino claro di decision riba peticionnan haci. E backoffices di e diferente departamentonan cu ta otorga permiso lo worde coordina y lo worde integra unda ta posibel.
Aki Minister Geoffrey Wever a finaliza bisando: “Un cuadro legal nobo y un structura solido pa un economia nobo unda e comerciantenan por tin e confianza y garantia den procedimentonan concreto y transparente”.


text:
Den mi carera profesional mi tambe tabatin e privilegio di por a traha cu damanan cu a wordo afligi pa e malesa cancer. Trahando cu Mary Joan Foundation como fitness instructor, mi tabatin casi diariamente contacto cu diferente di e damanan aki. Mi por a vangnan op y mira con dificil nan tabata pasa cu nan condicion. Algun biaha pa siman nos tabata bin hunto y apoya otro pa medio di ehercicionan specifico. No tabata facil pa e personan aki ya cu sacrificionan grandi ta wordo haci tanto emocional, social y financiero. Mayoria di e personan aki ta pasa tratamentonan severo di kimoterapia y radiacion cu ta hortanan di nan energia y vitalidad. Dia aden, dia afo nan tin cu atende cu dolor y mane cu no ta suficiente, ainda mester cumpli como mama, casa y tur tarea diario na cas y trabou.
60% di personanan cu ta sufri di cancer ta riba e edad di 60 aña y ta e causa numero dos di mortalidad aki na Aruba y mundo. Cu otro palabra e personan aki ta pasa henter nan bida ta traha y aporta na impuesto, lastimosamente hopi di nan no lo yega e edad pa disfruta di nan pensioen.
Den nos programa di gobernacion a tuma na consideracion e personanan cu a traha henter nan bida trabounan fuerte manera entre otro construccion y hoteleria. Ta brindanan e opcion di traha partime y disfruta di parti di nan pesioen.
- Lo introduci flexibilidad den e sistema di pensioen di AOV pa duna e ciudadano cu tin por lo menos 60 aña di edad e opcion pa e por:
- baha cu pensioen prome cu e cumpli 65 aña cobrando un pensioen reduci;
- traha part time te cu 65 aña cobrando un pensioen reduci banda di su salario.
E Plataforma E Forsa nobo, POR ta di opinion cu mester di un manera of otro duna apoyo na e famianan aki y purba alivia e peso enorme riba nan lomba. Esaki ta un di e rasonnan cu nos ta kere cu mester duna e oportunidad pa personan cu ta riba 60 aña (y den e caso aki cu un malesa asina devastador) e posibilidad pa disfruta di nan pensioen adelanta.
Un sistema di flexibilidad di pensioen lo brinda entre otro e personana aki e oportunidad pa por disfruta parcialmente di nan pesioen bon mereci sin mester di haci sacrificionan inhumano. Mi no ta kere cu lo tin un politico of partido cu no lo bay di acuerdo pa duna un ayudo asina na nos ciudadano cu merece di dje y ta pasando un periodo super dificil. Ami por a wak e sufrimento aki di famianan afligi, no solamente na trabou pero a bibe personalmente cu mi mama (d.f.m) cu tambe tabata un pashent di cancer. Cu e flexibilidad aki den pensioen nos por den gobierno duna un apoyo significante pa asina e dianan cu Dios permitinan por pase hunto cu nan sernan keri y no mester pensa con nan ta bay cumpli cu tur nan debernan financiero.


text:
Intimacy
Home Intimacy
Bo sa cu bo tono di voz por mustra si bo ta infiel of...
Tono di bo voz por determina si bo ta atractivo of no, locual tambe e por mustra ta si bo ta fiel of no...
Homber di 32 aña cu ta gusta muhernan di edad
Mi tin 32 aña y semper hende muhernan di edad a atraemi. Tempo cu mi tawata mas jong, mi desinteres pa hende muhernan di...
Tips pa un mihor bida sexual den 2021
Na unda cu bo por ta den bida, y pa con experto bo ta kere cu bo ta, semper tin algo mas pa siña. Siguientemente,...
Intimidad: Tin dos homber maraviyoso den mi bida – pero mi no sa cua...
Mi ta den comienso di mi 30 aña di edad y pa e ultimo shete aña mi a hayami cu e dilema di ta...
Bijbel no ta papia di polygamia pa hende muher pero esaki ta traha super...
Mi a wordo lanta den un hogar tradicional Evangelico y tanto ami como mi casa tawata virgen ora nos a casa. Tur buki cu...
Cu 70 aña ainda mi tin un bon bida sexual
Mi tin 70 y mi pareha tin 79. Mi tabata viuda pa 10 aña prome cu nos a topa otro. Aunke bida tawata solitario,...
‘Sex cu mi casa ta fadami’
Pa dos aña caba, mi ta gañando mi casa. E ta kere cu ainda mi ta disfruta di sex cune, pero en realidad e...
Mi casa kier un amante. Con mi por yude haya un?
Despues di 40 aña di matrimonio e ta buscando un ‘friend with benefits’. Na unda nos por haya un pareha sexual cu e por...
Mi casa no ta haci ningun esfuerso pa nos bida sexual, y mi ta...
Durante nos prome dos aña hunto, nos tawata sexualmente hopi activo. Pero no tin pasion mas y ami mester mas cu ‘de bes en...
Mi ta stima mi casa, pero su limitacionnan sexual ta afectando nos matrimonio
Mi a purba mustre locual mi kier riba cama, pero esaki no a yuda y awor a proposito mi ta evitando di hasi sex...


text:
Man na Obra durante CURA DOET!
Bo ke pone man na obra un dia (òf parti di un dia) pa yuda un fundashon, asosiashon, skol, klup di deporte òf institushon di kuido?
Dia 10 i 11 di mart di 2023, ban traha huntu durante CURA DOET. Duna di bo mes komo boluntario i yuda un organisashon kumpli ku un meta. Anto bo por konta ku lo tin bon ambiente tambe!
Tur hende por partisipá durante CURA DOET i tur kaminda mester di boluntario. Sea ku bo ta bini bo so, ku amigu, ku bisiña òf ku henter bo famia, trabou tin rònt Kòrsou pa sostené nos organisashonnan ku ta traha ku dedikashon na bienestar di nos komunidat.
Inskribí ta fàsil! Lesa mas na kon bo por partisipá òf dal bai anto skohé un proyekto.
Dun'un man, gan'un kurason
Buska un proyekto
Dikon partisipá ku CURA DOET?
Ku partisipashon den CURA DOET bo isla i bo empresa òf skol ta haña un impulso positivo. Bo relashonnan lokal ta haña mas forsa i bo ta duna un bon ehèmpel. I di e otro banda tin organisashon sosial ku danki na bo koperashon por realisá meta ku riba nan mes forsa lo nan no por a logra, òf kisas ku mashá difikultat so.
Mas informashon »
Partisipá ku bo amigunan òf bo famia
Komo persona partikular tambe bo por partisipá na CURA DOET. Sea ku bo ta bini bo so, ku amigu òf ku henter bo famia, semper tin proyekto kaminda por kontribuí. Pensa por ehèmpel riba un limpiesa riba un playa, òf bai yuda un krèsh pa dal tur e ko’i hunga nan un bon labá. Tin kos pa tur hende hasi. Rònt Korsou tin trabou pa hasi i tur kaminda mester di boluntario. Buska un proyekto ku ta pas ku bo interes riba e wèpsait i inskribí!
Mas informashon »


text:
ORANJESTAD – Conviviendo semper cu e colonia Peruano na Aruba, Prome Minister Mike Eman a asisti diabierna atardi na e celebracion di e 196 aniversario di Independecia di Peru. Meymey di musica, baile y alegria, e mandatario a tuma tempo pa saluda y felicita cada persona personalmente. Durante un discurso breve, Premier Eman a enfatisa riba e integracion di e comunidad Peruano y su aporte balioso na progreso di nos isla.
“Ta un gran honor di comparti e dia grandi aki pa Peru,” Minister President Eman a cuminsa na bisa. “Ta un alegria pa wak cu e comunidadnan cu a integra den nos pais ta comparti nos felicidad, pero na mesun momento ta mantene e recuerdonan di nan pais.” Siguientemente Prome Minister a reafirma na e grupo cu cada parti di e progreso di Aruba ta tambe nan progreso ya cu nan ta aporta na e bienestar di Aruba; como tal, nan tambe ta parti di Aruba.
“Ban mantene e derecho grandi cu nos a obtene den ultimo añanan pa trece husticia social,” e mandatario a bisa indicando cu su Gobierno tey pa crea oportunidadnan igual. E programa cultural a keda organisa pa Fundacion Fiestas Patrias Peruanos Aruba na Paseo Herencia y a conta cu presencia tambe di Minister di Integracion Benny Sevinger.
Minister Sevinger tambe a ser invita pa hiba palabra, oportunidad den cual el enfatisa e cualidad di Peruanonan como trahadornan duro. “Cada un di bosonan ta lanta trempan, duna Dios danki y ta bay traha, muchanan ta bay scol y tin esnan cu ta traha na hospital na hotelnan. Nos tur ta parti di Aruba, cu tur dia ta lucha pa e miho futuro pa nos yiunan,” Sevinger a bisa. Na su opinion nos ta biba y traha den union y solidaridad paso hunto nos ta traha riba e futuro cu ta miho pa nos tur.


text:
Aruba tin su retonan riba tereno social. POR tin e gran placer di introduci un candidato fuerte y cu amplio experiencia pa cu esaki. Marinus ‘Rien’ Hurkmans a nace 57 aña pas na Hulanda. Su famia semper tabata activo den partido PvdA na Den Bosch y for di chikito Rien semper tabatin interes den mundo politico. Na 1988 ela caba su estudio Psychische Sociale Hulpverlening na Hogeschool Den Bosch. Na Hulanda, Rien tabata constantemente envolvi como voluntario na instancianan cu ta duna asistencia social manera Vluchtelingenwerk y SOS Telefonische Hulpdienst.
Rien tin un trayectoria di 33 aña den sector social. Te dia di awe, su pasion a keda pa pone su conocemento y abilidadnan na servicio di esnan cu un of otro motibo no por yuda nan mes. Na 2001, ela establece su mes hunto cu su casa na Aruba definitivamente y a cuminsa traha como ‘gezinsbegeleider’ na Departamento di Asuntonan Social. Den capacidad aki e tabata traha directamente cu famianan di muchanan cu a wordo manda pa Casa Cuna of Imeldahof, pa drecha e situacion den e hogar y asina percura pa e muchanan por bin bek cas den un ambiente sigur.
Na 2004, Rien a wordo puntra pa dirigi Cas pa Hubentud. Den un periodo cortico ela logra cambia henter e maneho eyden na uno cu miho trato y preparacion pa e habitantenan hobennan di e institucion. For di eynan ela sigui pa bira e prome director interino di Centro Orthopedagogico, bayendo bek despues pa Departamento di Asuntonan Social na unda ela traha un biaha mas den ‘gezinsbegeleiding’, pa yega finalmente den e team di trahadornan social di e departamento na 2010.
Mas cu claro, Rien Hurkmans sa kico ta come y bebe pa loke ta asuntonan social y e aña aki su decision a cay pa hiba su conocemento y experticio den e arena politico via e plataforma politicoo di POR, E Forsa Nobo. Tur loke ela mira y experiencia a trece na siguiente puntonan di salida. Segun Rien, tin tres problema cardinal cu clientenan di Sociale Zaken ta lucha cune. Na prome luga, tin un escases grandi na viviendanan social. FCCA no a tene su mes na su core business, esta traha viviendanan pa e clase trahador. Segun Rien mester bin un cambio na esaki pa asina percura pa un parti grandi y importante di nos poblacion tambe yega nan nan propio cas.
Na di dos lugar nos grandinan tin cu warda mucho tempo pa haya un lugar den cas di anciano. Na momento aki tin un lista di espera di mas cu 200 hende. Rien Hurkmans kier mira mas espacio den presupuesto di gobierno pa mas cas di anciano, aanleunwoning y subsidio pa asistencia na cas.
E di tres problema cardinal ta cu un gran cantidad di hende no tin suficiente entrada pa cumpli cu necesidadnan basico. Esaki ta inclui famianan cu a lo menos ta haya salario minimo. Mas y mas famianan mester depende di asistencia di instancianan caritativo pa por pone algo di come riba mesa. Como trahador social, Rien ta atende mas y mas casona severo na unda personanan no por paga pa cuminda, awa of coriente y ta haya nan mes pidiendo pa asistencia immediato. Rien tambe ta mira cu compara cu antes na unda criminalnan tabata sali for di famianan y barionan vulnerabel, mas y mas ta biniendo for di clase media cu awendia tin dificultad di ‘keep up’ den sociedad.
Rien Hurkmans ta haya cu e gobierno aki y e proximo gobierno tin cu reconoce cu pa 60 pa 70 porciento di Aruba su clase trahador e entrada di cada luna no ta yega. A yega momento pa cuminsa traha riba un proceso cu e meta di no solamente hisa onderstand y salarionan minimo na un manera structural, pero tambe mara e hisamento di sumanan aki pa ley na inflacion. Asina pueblo semper sa riba kico nan por spera y gobierno ta evita cu ta haci politica cu entradanan minimo den nos pais. Dunadornan di trabou cu no kier warda riba cambio di ley y ta hisa nan salarionan minimo riba nan propio iniciativa mester haya incentivonan fiscal. Rien Hurkmans tambe kier mira un sistema mas transparente y eficaz na unda un peticion pa bijstand por wordo atendi mas lihe, sin cu mester warda lunanan largo pa motibo di burocracia.
Fuera di esaki, Rien Hurkmans ta haya cu personan cu ta biba cu un handicap mester haya mas auyo da por biba un bida digno. Na momento aki esnan cu ta haya asistencia financiero ta haya e suma mensual di 950 florin, cual ta mucho tiki pa cualkier persona por biba riba dje. Pa loke ta instancianan caritativo cu den hopi caso ta e uniconan cu ta yuda cierto gruponan vulnerabel den nos sociedad, mester bin un sistema den cual nan ta haya asistencia financiero na un manera structural y na midi. Aki no tin luga pa hunga politica cu e placa cu nan mester haya.
Hecho ta cu e parti financiero ta djis un banda di medaya. Rien Hurkmans ta constata cu famianan tambe mester di asistencia den forma di coaching y conscientisacion. Aunke cu nos ta biba den 2017, emancipacion na Aruba ainda tin un cmainda largo pa bay. Ainda ta mira hopi situacionnan familiar na unda e homber di cas no ta tuma su responsabilidad como casa y tata manera mester. Ademas, ta mira hopi caso den cual parehanan cu no ta cla financieramente of emocionalmente ta lanta un famia. Asina muchanan ta nace y ta wordo lanta den hogarnan cu un ambiente no optimal, cu tur su consecuencianan. Rien Hurkmans ta kere den promove emancipacion ya caba na scol, pa asina promove un cambio den nos cultura den cual e rolnan di mayornan ta mas igual y muchanan por lanta den un hogar mas solido.
Aruba su retonan riba tereno social no ta nada facil. Pero cu Rien Hurkmans den team di E Forsa Nobo, Aruba sigur POR!


text:
Aruba a briya den e 10 muhernan mas bunita di mundo
ORANJESTAD – Diaranson atardi Minister di Cultura, Xiomara Maduro, tabata tin e honor di ricibi srta. Thessaly Zimmerman, Miss Universo Aruba, na su yegada for di Israel despues di a participa na e di 70 edicion di Miss Universo.
Tabata un merdia caminda emocionnan tabata halto pa cu su yegada despues cu Thessaly a logra keda entre e 10 finalistanan di e certamen di Miss Universo cu a conta cu participacion di no menos cu 80 candidata. E anochi di e certamen aki tabata uno unico riba su mes caminda cu Thessaly a sa di sobresali ariba un di e tarimanan di beyesa mas grandi di mundo. Mester menciona cu e anochi final a conta cu 2.7 miyon di televidente cu a scucha Aruba su nomber resona entre e 10 finalistanan.
Pa Minister Xiomara Maduro, esaki ta un logro grandi pa Aruba caminda cu nos como isla chikito, atraves di Thessaly, a bira mas conoci rond mundo. Minister Maduro a sigui bisa cu Thessaly como persona a sa di demostra cu ora cu bo tin disciplina, consistencia, determinacion y mas importante, humildad, bo ta logra tur loke cu bo propone bo mes. Minister Maduro ta gradici Thessaly pa su tremendo presentacion na Miss Universo y ta gradici’e pa ta un digno representante y embahador di nos Pais.


text:
Minister Shalten Hato Asamblea General Di Interpol 2022
Aparte di e tarea di partisipá i yuda formulá strategia di kombatí i prevení krimen NCB Kòrsou ta asistí su partnernan riba nivel nashonal ku “operational i data support”, ademas ta enfoká tambe riba e asina yamá “capacity building” ku varios trainingnan tantu den eksterior komo lokal, kual konhuntamente ku Sekretariado di INTERPOL na Lyon ta keda organisá. Trainingnan lokal mas resien ku NCB a organisá ta I-Arms november 2021 i RELIEF database training na mei dje aña aki.
Último tempu NCB ta enkurashá partnernan pa partisipá virtualmente tambe na diferente training i seminario pa asina àtkerí mas konosementu investigativo riba varios area di kriminalidat.
Un di INTERPOL su forsanan ta e “Operations” ku e organisashon madre ta tene regular tantu global komo regional na kual pais Kòrsou bou di koordinashon di NCB Kòrsou ta partisipá konhuntamente ku partnernan den field i semper ku hopi eksito. Pa menshoná algun “Operation Lionfish”, “Operation Pangea”, “Operation Trigger” i varios otro mas.
Riba e promé imágen bo por wak e Minister di Hustisia di Aruba, sr. Rocco Tjon, Embahador di reino na New Delhi, sr. Marten van den Berg i mi persona.
Riba e di dos imágen bo por wak e delegashon kompletu di reino ku lo asistí n’e asamblea di Interpol.
Apertura ofishal dje asamblea general di INTERPOL HQ dor di promé minister di India, sr. Narendra Modi.
Minister di Hustisia di Kòrsou a hasi uzo di e oportunidat na e asamblea general di INTERPOL HQ pa papia tokante di diferente topiko regardando e kartera di Hustisia ku e Minister di Hustisia di Aruba, sr. Rocco Tjon.
KÒMBERSASHON BILATERARIO KU SÜRNAM
Awe nos a probechá di e oportunidat na India pa sostené un kòmbersashon bilateral ku delegashon di Sürnam. E delegashon di Sürnam tabata konsistí di Ruben Kensen (Hefe di Polis) i Dwight Lee A Long (Hefe di Interpol Paramaribo).
Temanan ku nos a trata tabata entre otro: tratado di San Jose, konsulta hustisial periodikamente ku Sürnam, kolaborashon ku Interpol Sürnam, kolaborashon entre KPC i KPS & proyekto Makandra.
KÒMBERSASHON BILATERARIO KU COLOMBIA
Minister Hato probechando dje echo ku e ta na India pa e asamblea general di INTERPOL HQ a sostené kòmbersashon bilateral ku e delegashon di Colombia. E delegashon tabata konsistí di sr. Javier Martin Gamez (Hefe Nashonal di Polis colombiano), sra. Olga Salazar Sanchez (Direktora di Investigashon Kriminal pa Interpol) i sr. Ronald Castro Sanchez (Ofishal di OCN Interpol na Bogota).
Topikonan ku a ser tratá ta entre otro: kolaborashon den estudio di polis, migrashon i tratado di San Jose.
KÒMBERSASHON BILATERARIO KU COSTA RICA
Awe Kòrsou a sostené su di tres kòmbersashon bilateral na India ku den e kaso aki ku e delegashon di Costa Rica ku tabata konsistí di sr. Randall Zuniga Lopez (Direktor Suplente di Departamentu di Investigashon di Korte di Hustisia) i sr. Michael Soto (Hefe di Departamentu di Planifikashon i Operations i resientemente Minister di Seguridat).
Den e kòmbersashon bilaterario a papia entre otro di transporte di droga riba vianan marítimo, migrashon, tratado di San Jose, efektonan di Covid-19 riba archivonan di segurodat i kolaborashon entre INTERPOL Costa Rica i INTERPOL Curaçao.
KÒMBERSASHON BILATERARIO KU VENEZUELA
Den representashon di pais Kòrsou Minister Hato a sostené kòmbersashon bilateral na India ku representante di Venezuela na e asamblea general di INTERPOL HQ, sr. Carlos Jose Garate Rondon (Hefe di Interpol OCN na Caracas).
Den e kòmbersashon bilaterario a papia entre otro di migrashon, detenidonan di Venezuela será na Kòrsou, detenidonan di Kòrsou será na Venezuela, tratado di San Jose i kolaborashon entre INTERPOL Venezuela i INTERPOL Curaçao.
Manera ya ta konosí Minister Hato den representashon di pais Kòrsou na India ta reuní ku delegashon di varios pais. Den kuadro di esaki Minister Hato asostené kòmbersashon bilateral na India ku representante di Republika Dominikano, sr. Rafael Feliz Martinez (Hefe di Interpol OCN na Santo Domingo).
Den e kòmbersashon bilaterario a papia entre otro di migrashon, moneda kriptografiko, tratado di San Jose i kolaborashon entre INTERPOL Republika Dominikano i INTERPOL Curaçao
INTERPOL DEN METAVERSO I MUNDU VIRTUAL
INTERPOL HQ ta lansa e promé kuerpo polisial global den metaverso. E mundu virtual ta fasilitá Interpol pa ofrese kursonan di informashon interaktivo huzando inteligensia artifisial rònt mundu. Den un mundu virtual den metaverso e usuarionan por sumergí nan mes den un mundu virtual ku ta imitá varios aspekto di e mundu físiko. Pa hasi esaki realidat ta uza teknologianan manera realidat virtual (VR), realidat oumentá (AR), inteligensia artifisial (AI), medionan sosial i monédanan digital.
Na kaminda bèk pa Amsterdam for di New Delhi, Minister Hato a topa e Minister di Defensa di Sürnam sra. Krishna Mathoera.
Anteriormente nan a sera konosí ku otro na aprel último na Sürnam durante e High Level Security Conference ku Sürnam a organisá.
Na Hulanda Minister Hato a sera konosí ku sr. Paul Commenencia (Staatsraad di Kòrsou) i sr. Ron van der Veer (Raadsadviseur na Raad van State).
A papia di e posishon di Raad van State komo organo di Reino, migrashon i e konseho ku Raad van State a saka resientemente tokante di algun tratado. E tabata un kòmbersashon ameno pero alabes konstruktivo.
Minister Hato estando na Hulanda a bishitá Hoge Raad der Nederlanden (korte di kasashon) i sera konosí ku sr. Edwin Bleichrodt (Prokuradó General)
A papia entre otro tokante di posibildat pa abogado lokal entregá “cassatieschriftuur” na Hoge Raad, firma digital i “wetboek van strafvordering” nobo di Kòrsou.


text:
Argentina ke bolbe èkportá karni pa Merka.
Sekretario di Agrikultura i Ganadería na Argentina, Ricardo Negri, a anunsiá ku na novèmber, Merka lo por habri importashon di karni argentino. Gobièrnu di Argentina ta buska pa rekuperá un merkado klave pa e industria nashonal di karni. E funshonario a biaha pa Merka, kompañá pa e agregado agríkola di embahada argentino, José Molina. Nan ke trata na avansá den e negosashonnan pa por rekuperá e merkado mas lihé posibel. E instituto pa promoshon di karni vakuná argentino (IPCVA) i e Ministerio di Agro-industria di Argentina a partisipá den un reunion ku e Konseho di Importashon di karni na Merka (MICA), a tene ku paisnan ku ta proveé karni vakuná. Un mishon di Servisio di Inspekshon i Seguridat Alimentario di Estadonan Uní (FSIS, abreviashon na ingles) lo bishitá Argentina na novèmber pa ouditá e sistema di trabou di Senasa i verifiká kumplimentu ku e normanan eksigí. Ku entrada di karni vakuná na Merka, ta habri tambe e posibilidat pa eksportadónan lokal argentino por yega te asta na Canada, via di hafnan merikano.


text:
Pa religion katóliko e temporada di kuaresma ta e periodo di 40 dia di preparashon pa e fiesta di Pasku di Resurekshon. Durante e 40 dianan di kuaresma ta sòru pa e kurpa ta wòrdu limpia dor di apstinensia i limpiesa di e kurpa. Tambe ta hasi orashon i duna limosna. Bon mirá esaki no ta solamente un sistema, religion òf kultura ku ta hasi uso di apstinensia i limpiesa korporal.
Sigun e siensia i filosofia Chines (entre otro Akupuntura) pensamentu tin relashon ku e tripa; si e tripa ta limpi e pensamentu tambe ta limpi. Pensá for di e otro banda tambe ta bèrdat: si e tripa ta sushi e pensamentu tambe ta sushi. Chinesnan ta kompará e funshon di e tripa ku e funshon di e selebre. Ta p’esei den medisina chines ta trata e tripa ora e mente ta sushi, ora no por konsentrá, kòrda kos òf ora no por pensa sano.
Ora un mucha no por siña bon na skol, òf e no por pone su atenshon na e lèsnan, si e ta wòrdu distraí fásil, e ora ei e akupunturista òf dòkter chines ta wak kiko ta pasando ku e tripa. E ta sumamente importante pa e tripa grandi ta limpi pa un mucha por konsentrá bon na skol.
Tradishon
Hopi di nos ta kòrda e tradishon di ántes na unda semper na komienso di aña eskolar nobo, mayornan ta duna tur e yunan un bòter di purgashi pa limpia e tripa. Masha tiki mayor sa e motibu i e dikon ta sigui ku e tradishon. Mi tata semper ta kontesta riba e pregunta “ta pa bo siña mihó na skol”.
Si, nos mayornan sa ku ora limpia e tripa, ku e mente ta bai funshoná mihó.
Tambe den biblia nos ta lesa ku kada bes ku un hende –un ser humano- ke yega na un nivel mas haltu, ora e ke papia ku e ser supremo, e ta bai na yuna pa un kantidat di dia. Beibel ta siña nos ku e mente mester ta limpi pa bo por papia ku Dios. Yunamentu bo ta mira den diferente religion; tin di nan ta bai na yuna tur dia pa un kantidat di dia, i otro religion ta yuna, por ehèmpel, 40 dia.
Den mundu di animal tambe nos ta ripara ku na momentu ku un animal –por ehèmpel un kachó- ora e no ta sinti bon, e ta stòp di kome i e ta bai na yuna. Awa so e ta bebe, i hopi bia na kantidat grandi.
Desayuná
E kurpa humano tambe tin un siklo ku e ta bai na yuna tur dia. Durante dia nos ta kome i bebe; na un sierto momentu ta stòp di kome i bebe. Normalmente esei ta anochi despues di 7 òf 8 or. Anochi bo ta duna bo stoma i tripa sosiegu, bo ta bai na yuna i e kurpa ta haña chèns pa rekuperá. E kurpa ta traha sel nobo, remplasá sèlnan bieu i restourá daño ku a wòrdu hasi na e kurpa durante dia.
Ora bo a kome kuminda pisa òf ku no ta apropiá pa bo kurpa, bo ta ripara ku bo mente no por ta trankil pasobra bo ta soña hopi òf haña nagmèri òf pesadia.
Despues di e oranan di yuna, ku normalmente ta entre 8 or di anochi pa 8 or di mainta, bo ta lanta fo’i soño. E sistema natural i salú ta ku ora bo lanta mainta bo ta bai tualèt (wesé) pa despues ora bo a baña (laba e kurpa òf limpia e kútis) bo ta bai desayuná.
Pa bo sa:
Wesé ta bin for di e abreviatura w.c., ku ta bini for di e palabra na ingles ‘water closet’.
Pa bo sa:
Desayuná: des-ayuná ta e momentu ku ta stòp e yunamentu; na ulandes ‘ont-bijten’ i na ingles ‘break-fast’ ku ta ‘breaking the fasting’.
Te asta riba un kalènder por weta kon a tene kuenta ku e limpiesa di tripa i e selebre. Promé ku e fiesta di Pasku di Resurekshon nos tin 40 dia yunamentu. Despues di Pasku di Resurekshon nos tin e fiesta di Pentekòster; esei ta e momentu ku nos tin nos mente limpi pa nos por ‘risibí i por papia den diferente lenga.
3,715 Bia mirá, 2 Bia mirá awe


text:
Desde 1986, fundacion UNOCA ta eherce e tarea di maneha e fondo cultural di Aruba. Un responsabilidad grandi cu pa añanan gobierno y comunidad Arubano a confia den man di UNOCA. Banda di e confiansa aki, comunidad di Aruba a cuminsa mira UNOCA tambe como e centro di servicio cultural educativo cual ta yuda na alivia trabounan y gastonan relaciona cu proyectonan y tareanan cultural educativo.
Na September 1985, Bestuurscollege a bay di acuerdo cu e concepto di e statutonan presenta. Na Januari 1986, un directiva a wordo scogi cu a haya e encargo pa formalisa lantamento di e fundacion. Na Maart 1986 a scoge e nomber Union di Organisacionnan Cultural Arubano (UNOCA) pa e fundacion. Riba 6 di Juni 1986, a firma dilanti notario e acta oficial di fundacion UNOCA. E hecho aki tabata culminacion di un proceso durante un decada pa Aruba asumi responsabilidad propio pa maneha fondonan Hulandes pa ayudo y cooperacion di desaroyo cultural


text:
GRUPO DI ENFOKE
FORMA ta ofresé edukashon na adulto ku di un manera òf otro, no a haña e oportunidat di risibí edukashon i / òf a haña nan mes den situashonnan di bida ku ta difikultá e kulminashon di nan edukashon. Ademas, FORMA ta ofresé kursonan pa adulto ku ya ta aktivo den e merkado laboral i ku kier desaroyá mas.
Forma ta konsentrá riba 4 diferente grupo di enfoke:
Personanan analfabeto i esnan poko alfabetisá
Mayornan adolesente, hóbennan adulto sin un título básiko (18 pa 24 aña)
Hendenan ku ta desempleá pa basta tempu
Forsa laboral aktivo
E polítika di kuido
Ora di registrá pa sigui un trayektoria na Forma, konhuntamente i ku koutela ta diskutí kua grupo ta pas mihó na e nesesidatnan di e persona. Si e kliente kier sigui un estudio, MBO òf SKJ, e ora ei ta hasi un proseso di atmishon di akuerdo ku un palabrashon. Aki nos ta analisá pa medio di un entrevista huntu ku e kordinadó di kuido i trahadó sosial riba kon nos lo por sostené e kliente mihó ku ta posibel. Si e kliente ta deseá un kurso kòrtiku òf un trayekto di alfabetisashon, e ora ei lo hasi un proseso di atmishon den e departamento korespondiente.
Un prueba di ingreso tambe ta forma parti di e proseso di atmishon. Pa medio di e prueba akí, ta determiná e nivel di desaroyo di kada alumno den e ámbito di lektura, eskritura, aritmétika i ekspreshon oral na Papiamentu. E resultado huntu ta establesé kua ta e faktornan ku ta importante pa optimalisá e éksito di e partisipantenan.
Ta asigná un trahadó di formashon edukativo pa garantisá e éksito di e partisipante. Ora ku ta nesesario, kada partisipante ta risibí guia personal pa huntu ku e partisipante i di un manera práktiko eliminá e faktornan ku ta forma un barera. E ayudo aki ta konsistí di entre otro guia sikológiko i sosial, asistensia práktiko, apoyo ku krèsh i transporte. Pa e partisipantenan ku ta diagnostiká ku problemanan grave, lo referí nan na ayudo spesialisá den forma di un trahadó sosial (Forma interno) òf un sikólogo (eksterno), kuido pa ku adikshon, sikiatra òf otro spesialistanan. E partisipantenan tambe por usa e servisionan di Expertize Center Onderwijs Zorg (EOZ), un asosashon insular destiná pa brinda apoyo pa problemanan di siñamentu òf nesesidatnan spesífiko di siñamentu.
Diseño di enseñansa.
E sentro di formashon Forma ta ofresé formashon tantu na tempu kompletu komo na tempu parsial den e siguiente arianan:
Alfabetisashon
Trayekto di Oportunidatnan Sosial pa hóbennan / Formashon general pa adulto (SKJ)
MBO nivel 1
Kursonan profeshonal i di idiomanan (den kolaborashon i petishon di terseronan
Ta realisá e diseño di e programanan i e programanan binidero den konsulta estrecho ku Scholen gemeenschap Bonaire i e merkado laboral di Boneiru, di manera ku e progreso ta posibel. Debí na kambio di e struktura polítiko, Forma tambe ta den konsulta estrecho ku Entidat Públiko di Boneiru (OLB) i e Ministerionan di Enseñansa, Kultura i Siensia (OCW) i asuntunan Sosial i Empleo (SZW) i hubentut i Famia (J&G).
FORMA ta un sentro di formashon pa edukashon di adulto i enseñansa ku e meta pa ofresé adultonan un chèns pa ku edukashon, formashon, i òf enseñansa, di manera ku nan okupá un lugá prominente den merkado laboral.


text:
Play-off di Aruba su futbol maximo a yega finalmente, despues di un campeonato impredicibel competitivo y dramatico. Dies ekiponan tabatin den comienso, awo ta cuater so a keda na pia pa bay bataya den e siguiente fase pa e titulo maximo di nos futbol. E cuater miho ekiponan di Aruba di e campeonato aki cu a cualifica pa e rond aki ta Dakota, Estrella, Nacional, y Britannia. E etapa di play-off aki ta un competencia “round robin” unda tur cuater ekipo ta bay hunga cu otro dos biaha, na final di e fase e dos ekiponan cu mas punto lo cualifica pa e ‘play-off final’ di dos wega entre nan pa asina dicidi e campeon y sub campeon di Aruba. Opinion nan ta dividi dependiendo ken bo puntra ta cua ekipo lo titula campeon e anja aki, tin hopi factornan cu por afecta e resultado final, e condicion fisico y mental di un ekipo, plantamiento y strategia riba tereno, y otro factor nan. Ken ta bo favorito pa bay cu e titulo e anja aki? Nos ta purba trece un poco claridad den e asunto aki. Esaki ta nos observacion riba con e play-off por drei e anja aki basa riba prestacion di e oncenanan den e campeonato regular.
Dakota
E ekipo geel cu preto a sabi di caba e campeonato na cabes di e tabla di clasificacion, un honor sin duda, pero e titulo di campeonato regular no ta ni wordo menciona den e seno di e Dakoteronan. Den pasado a yega di termina e campeonato regular como lider caba pa despues bay perde den play-off, na final di e storia t’esun cu gana play-off lo bay ta e campeon maximo, nan sa esey hopi bon. Dakota tabata e ekipo cu a pasa mas tempo liderando e clasificacion general w campeonato 2017-2018, apesar cu den e di dos mita di e campeonato nan a perde e liderato debi na un racha negativo cortico for di dia cu na a perde e final di ‘Copa Betico’ contra Estrella. Nan puntonan mas abou tabata nan empate sin gol cu La Fama den siman 13 y e derota inespera na man di Riverplate den siman 14. Na nos padece Dakota a haya falta di e presencia y wega di Jesus Peñate despues di su partida pa Hulanda, causando un bahada den nan average di gol di 2.40 den e prome mita di campeonato vs 1.42 den e di dos mita. Na final di campeonato regular parse cu Dakota a recupera nan forma atrobe culminando cu nan victoria contundente riba RCA den e ultimo fecha di campeonato regular pa bay como lider riba e tabla. Forsa di Dakota ta sin duda nan velocidad den atake y nan defensa cu a permiti solamente 17 gol den nan contra henter temporada (algo cu hopi hende no ta realisa), danki na e presencia di un di e miho defensor central di nos isla den persona di Paul Nickenson. Nan oportunidad ta den e wega mental, nan lo por mantene disciplina riba cancha pa 90 minuut y hunga nan wega di acuerdo cu nan plan? Nan lo por keda sin perde nan beis riba tereno? Si nan hasi esey nan ta un di e favoritonan pa gana e anja aki.
Estrella
E ‘Naranjadanan di Santa Cruz’ tabatin un solido campeonato y ta bek den play-off di Division Honor basa riba hopi consistencia den nan wega cu un “team spirit” envidiabel, ganado di e trofeo ‘Copa Betico’, y tambe a yega na lidera e tabla pa un paar di siman, nan a caba e campanja solido den di dos luga. Si tin un ekipo completo y consistente den e anja aki, esey ta Estrella. Nan ta balansa di patras te dilanti, nan wega di ekipo ta solido y mane a menciona caba nan motivacion colectivo lidera pa nan capitan Francois ‘Pancho’ Croes ta un di e mihonan na Aruba. Forsa di Estrella ta nan wega colectivo (samenspel) y nan motivacion, cu un solido ofensiva ancra den midveld pa Phaedrick Baromeo, nan defensa tambe ta solido cu un portero sigur. Nan oportunidad por ta den nan delanteronan despues di e perdida di Norvianel Naar nan di dos ‘goalgetter’ despues di Hugo Robert. Tin rumores nan ta core cu Estrella lo por haya ayudo pa play-off den e area aki di parti di Jean Pierre van der Linden, si t’asina, esey lo ta un tremendo noticia pa e ekipo di Santa Cruz y nan aspiracion pa gana e titulo e anja aki.
Deportivo Nacional
E campeon nan di Aruba tabatin un campanja 2017-2018 digno di un campeon. E prome mita di e campeonato no tabata mucho cos cu nos ta custuma di e ekipo nortero, tabatin falta di Devis Oliveros, e ganado di e ultimo ‘Balon D’Or’di Aruba, pero, cu su yegada den e di dos mita di e temporada a sabi di injecta un formula ganado impresionante pa Nacional. Oliveros, cu ta mas importante cu ‘just pa anota gol’ pa Nacional, ta un hungado completo cu por pasa bala y hasta defende si mester, asina mes el a caba e anja cu 13 gol, empata den e di dos luga riba e lista di goleadornan di Divison Honor, e lista lidera pa su mesun companjero di ekipo, e sensacional Kenroy Ranger cu a caba cu 17 tanto. Na tres cuarto di e campeonato Nacional a bay lidera e tabla di clasificacion, pero despues a yega tambe e viahe pa bay hunga den e ‘Caribbean Club Shield’, e torneo regional Caribeño na Santiago, Republica Dominicana, unda nan a logra di cuarto luga, pa despues bolbe bek Aruba pa liher liher caba nan temporada, un schedule brutal di 8 wega den menos cu tres siman entre e dos torneonan. Nacional asina a keda den di tres luga riba e tabla pa un diferencia minimo realmente. Hecho ta cu Nacional por a wel di caba e campanja na di prome luga si no tabata pa e circumstancianan. Un ekipo solido, disciplina, bon plantea y fisicamente e mas duro di nos futbol. Nan ta bin pa hunga nan wega sea bo ta gusta of no, nan style ta pa impone nan wega a base di forsa, y cu dos goleador di rasa dilanti, e wega den midveld di Valdo Leocadio, nan ta candidato serio pa ripiti como campeon. Forsa di Nacional ta nan wega fisico, pressing halto, imponiendo nan wega riba e rival cu un mentalidad fuerte, cu un ofensiva relampago pa medio di nan dos goleadornan. Nan oportunidad por ta den nan defensa, si e volantenan di contencion no duna resultado of si e pressing halto faya, e otro factor por ta nan wega duro, si nan no midie bon y asina cumula carchinan.
Britannia
E ekipo di Piedra Plat ta miho cu nan mes ta pensa, esey ta loke nan mester realisa. Nan clasificacion, apesar cu ta como e di cuater ekipo riba tabla, no tabata un accident, nan ta merece di ta den e mihor cuaternan di Division Honor. Nan campanja tabata solido, cu futbol ofensivo y bistoso cu algun victoria impresionante contra ekiponan grandi, mane esun contra Nacional casi na final di campeonato, pero, tipico di Britannia tambe tabata di gana of duna bataya duro na un ekipo den top y bira perde punto cu un ekipo inferior. Britannia ta un ‘top club’ cu ta den play-off y lo midi forsa cu e grandinan, ta nan chens di briya awo. Nan ofensiva ta bon den pianan di Luis Estrada y Sebastian Montoya, pero ta ken ta bay contene den medio campo pa compensa pa Estrada ora bay den atake pa yuda nan defensa, esey falta pa clarifica, eynan tin trabou pa hasi. Forsa di Britannia ta definitivamente nan posesion di bala y nan rotacion riba cancha, e pumanan ta purba di hunga e bala pa medio di ‘bal bezit’, nan pase di bala ta hopi bon y velocidad di nan atakantenan tambe ta sobresaliente. Si nan por mantene nan disciplina di ehecucion nan lo por sorprende. Nan oportunidad ta consistencia pa cu nan ehecusion, nan wega ta uno di pasenshi y mester di mantene nan plan di wega, ta ora nan perde esey nan ta laga hopi buraco atras, nan volante di contencion ta hasi falta tin biaha. Toch Britannia mester kere mas den nan mes, esey lo yuda hopi den nan anhelo di sali campeon di Aruba su futbol maximo.
E anja aki tabatin hopi paridad den Division Honor, e campeonato regular a bay te ultimo dia pa dicidi e clasificacion final y e cuponan pa play-off y tambe degradacion. Ta cuater ekipo so a keda pa dicidi ken ta bay final, pero play-off ta un otro storia compara cu campeonato regular, ta manera un mini campeonato ful di nobo, e enfoce ta mas skerpi entre menos ekiponan, cu ya a logra observa hopi di otro den e campeonato regular, dus, awo cu mas conosimento entre e ekiponan nan, ta duna e weganan venidero un dimension hopi diferente, locual nos a wak te cu awo por cambia completamente pa play-off, tuma nota. Nos deseo ta pa e miho ekipo gana e titulo sin interferencia ajeno na e wega ‘sportief’, pa e ekiponan hunga limpi y honesto p’asina hasi e trabou di e curpa di arbitrahe mas efectivo, claro, niun wega ta perfecto, p’esey mes ta existi regla y arbitrahe. Ban spera cu e organisacion completo di futbol di Aruba, e oficialnan, e clubnan mes y nan fanaticonan, y sin lubida ‘medio di comunicacion, tur por coopera pa hasi e play-off aki e miho di tur tempo, p’asina tambe engrandece nos futbol y e futuro di e deporte rey riba nos dushi isla.


text:
ORANJESTAD,Aruba
Parlamentario Endy Croes a amplia riba e reunion publico cu tabata tin diahuebs ultimo riba e tema CITGO unda Parlamento na final di e reunion a aproba e Ley unda a apodera 3 Ministers esta Minister Presidente, Minister di Financien y Minister di Infrastructura pa firma e Termination Agreement cu CITGO y asina caba tur relacion legalmente cu CITGO.
Durante e reunion e contracto a wordo cuestiona fuertemente:
E debate tabata uno fuerte unda constantemente e miembronan di oposicion NO tabata duna cara den sala di Parlamento y no a pidi ni un solo persoonlijk feit aunke nan nomber tabata wordo menciona constantemente pa miembronan di Coalision. Tabata cay acusacionnan fuerte den sala pero nada a âtriggerâ miembronan di AVP pa purba defende e contracto cu nan mes a firma 10 di Juni 2016, manera cu si nan ta purba hasi den prensa. Lokual a resalta durante henter e reunion cu den e Memorie van Toelichting di e Ley di 29 di September 2016 Mike & Mike a gaba y alaba CITGO Petroleum Corporation desde artikel 1 te cu 10. A negosha cu Citgo Petroluem Corporation desde 2015 y ta CITGO Petroleum Corporation practikamente a hasi tur cos. Pero den artikel 11 di e mesun Memorie van Toelichting di e Ley Gobierno di AVP mes ta splika cu dia a jega pa firma e contracto nan a firma cu CITGO Aruba Holding LCC un compania ( di Aruba) lanta den pura na Delaware USA cual no a wordo inscribi na Kamer van Koophandel na Aruba y pues Bo no por mira kende ta e acionistanan. Alaves Gobierno a firma cu CITGO Aruba Refinery N.V. y CITGO Aruba Terminal N.V. Otro dos compania lanta cu solamente 50 mil florin cada uno como maatschappelijk geplaats kapital pa rond un refineria y terminal di miyones. CITGO Aruba Holding LCC a bira e directeur di e otro dos CITGO nan local. Esun cu Mike Eman y Mike de Meza a negosha semper cune esta CITGO Petroleum Coproration ( Housten) pues esun cu nan ta grita awe cu tin plaka, nan mes NUNKA a firma cune. Finalmente CITGO Petroleum Corporation ( esun cu plaka) a firma un Service Agreement pa bira un Manager sin ningun responsabilidad y obligacion pa cualkier incumplimento. Su tarea solamente ta cu e por saca âmamagement feeâ ,asha halto na un forma legal for di e (3) CITGO Aruba nan. Pues CITGO Petroleum Corporation ( esun cu plaka) a keda legalmente den e construcion aki âUntouchableâ. Durante 12 ora di debate diahuebs ultimo ningun miembro di oposicion por a contesta esaki y tampoko a reaciona riba esaki. Hopi tristo!
Parlamentario Endy Croes sosteni pa henter Coalision a presenta un Mocion:
Durante e debate di diahuebs ultimo Coalision a entrega 3 mocion. Uno di POR alrespecto ley di medio ambiente cual a wordo aproba 11-8, RED a presenta un mocion alrespecto pa gobierno tene na cuenta cu ley di medio ambiente den futuro momento negosha cualkier contracto pa cu posibel re-apertura di refineria cual a pasa 18-1.Mike de Meza so a vota contra. Alaves Endy Croes den nomber di Fraccion di MEP a entrega un mocion urgiendo Gobierno cu dentro di 4 siman RDA lo mester bin Parlamento pa amplia riba e investigacion forensico cu a tuma lugar den RDA di cual a bin sali na kla cu 21 miyon florin a wordo malgasta na fiestanan y subsidionan na tur sorto di cos cu no tin di haber cu Refineria. E mocion a wordo aproba 11-8 puesa atrobe AVP a bay contra. Den e âbobbo listâ aki por tuma nota di por ehempel Horizon Consultancy di Richard Arends, Kantoor di Abogado Sjiemfat himself, Theragroup di Patrick Paskel y Speed, (3) fiesta di apertura di cual nunka e refeneria a habri y un di e fiestanan tabata cu DESTRA cual a gasta e anochi ey so 1 miyon florin. Asina tin masha hopi gastonan no relaciona na Refeneria cu probablemente ta gastonan hasi âonrechtmatig â y no ta âmatchâ e doelmnatigheid como gastonan di un refineria. Por a compronde cu mayoria pagonan tin sea firma of approval di Richard Arends. Pues Parlamento lo ricibi un âuiteenzettingâ di RDA alrespecto e investigacion forensico y di acuerdo cu e mocion lo urgi RDA pa entrega kehonan oficial pa esnan cu a permiti y of coopera pa esakinan por responsabilisa nan mes.  Â


text:
Mas nos aserká mart 2021 mas lo tende e promesa di sende e ‘switch’ pa ban èksportá. Strukturalmente nos ta èksportá muchu poko, sigur si kompará nos mes ku Jamaica, Hulanda i Singapore. Nos banko sentral a atvertí konsistentemente ku e situashon aki ta negativo pa nos balansa di pago ku por afektá stabilidat di nos moneda.
Nos ta èksportá minimal pasombra nos no tin un struktura di tratado komersial ku ta fasilitá èksportashon. Nos ta un di e pokonan na mundu ku no tin ni un (1) tratado komersial.
Ora dos pais tin un tratado komersial -manera un Tratado di Liber Komersio- pais A por èksportá pa pais B sin paga derechinan di importashon i sin barera no-tarifario den pais B, prinsipalmente pa èksportashon di servisio. Den e ehèmpel aki e reglanan ta konta meskos pa pais B ora e èksportá pa pais A. Opviamentu ora Kòrsou èksportá produkto Y pa pais A, ku nos ta paga muchu mas kompará ku pais B ora e èksportá produkto Y pa pais A.
Dikon nos no tin tratado komersial manera si ta e kaso ku tratadonan fiskal? Pa negoshá un tratado komersial mester kumpli ku reglanan di Organisashon Mundial di Komersio (WTO). Kòrsou no ta kumpliendo. For di añanan 50 nos a kibra nos palabrashonnan introdusiendo protekshon di merkado i derechinan di importashon dwàrs kontra di nos palabrashonnan. Na 1994 mundu komersial por eskrito a designá nos komo “non-compliant”.
Mientras nos bira ‘compliant’ no ta posibel negoshá un tratado komersial. Durante tempu varios intento pa atendé ku e problema a kaba na nada. Na 2009 mi a logra un akuerdo riba miles di produkto ku eksepshon di tres (3). Esnan ku a bin despues no a kontinuá ku e proseso.
Di un banda pues nos mester èksportá, pero no por yega na un tratado komersial mientras nos ta ‘non-compliant’. Mester un ‘netwerk’ di tratado, i pa èksportá bo mester tin produkto i servisionan ku Kompetitivo.
Un maneho di èksportashon mester kontené algun aspekto primordial: 1. eliminashon for di WTO su lista pretu, 2. stimulá un ekonomia kompetitivo internashonalmente, 3. un kuerpo di èksperto riba tereno di komèrsio internashonal pa guia negosashonnan i manehá nos tratadonan komersial.
Si pa mart 2021 bo tende promesa di èksportashon sin un kontesta riba e puntonan ya menshoná, bo por ta sigur ku ta un promesa i no algu serio.
Willemstad, Kòrsou
Like this:
Like Loading...
Author: alexdavidrosaria
Alex Rosaria is from Curaçao. He has a MBA from University of Iowa. He was Member of Parliament, Minister of Economic Affairs, State Secretary of Finance and United Nations Development Programme Officer in Africa and Central America. He is an independent consultant active in Asia and the Pacific.
View all posts by alexdavidrosaria


text:
KRALENDIJK – Otro siman djabièrnè 26 di yüni pa 4:00 di atardi lo tuma lugá e oudishon na Skol di Baile Dance Sensation pa e estudio previo (vooropleiding). Tur hende, ku talento di baile i motivashon entre 8 pa 18 aña por partisipá na e oudishon! Den e estudio previo (vooropleiding) bo ta risibí preparashon pa eventual oudishonnan pa estudionan di baile rònt mundu. Tambe lo praktiká pa diferente presentashon grandi di baile. Ya nan a aseptá vários èks alumno na estudionan (previo) di baile na Merka i Hulanda, i awor ta bo oportunidat!
Bo ke partisipá? Bo por inskribí via di nos meil dsdansschool@gmail.com, yama nos na 717.1529 òf pasa na Kaya Italia 9


text:
Ta conoci cu pa varios luna, piscado a bin dilanti pa asina mustra nan mal contento y keho riba e pida tereno cu ta destina pa decada un propiedad di APA. CEO di APA, sr. Mark Figaroa ta bisa cu tin cierto desaroyo bayendo y a ripara e situacion andando.
“Nos tin cierto beheer na a area ey, pero gran parti operador di e condo. E ta algo cu nan a hereda y cu for di 2016 e ta andando. A yega di splica nan den diferente ocacion y den varios reunion cu a tuma luga tocante e area aki”, e ta bisa.
Sr. Figaroa ta bisa cu ta garantisa tur hende y piscado cu nan lo keda, nan a bin cu exigencia na e grupo di area, ‘di parti di APA nos a impone y exigi’ e ta bay den fase. E prome fase ta e desaroyador a yega pa embeyese e luga. Nan lo cambia asfvalt nobo y e acceso cu tin pa e luga no lo wordo kita.
E ta bisa cu tin intencion pa sigui cu reunion pero esaki ta un ‘win win situation’. Pa APA e ta importante cu tur hende keda satisfecho. APA ta proteha e cultura tambe manera Stichting Rancho a trece dilanti pa mehoracion.
“Nos tur sa cu playa ta sufriendo. Nos mester tene cuenta cu e vision cu esaki tin y ta trece valor pa e turismo di crucero. Tambe nos sa e rol den nos cultura, y nos enfasis ta pa interes di tur hende y nos ta garantisa cu no ta perhudica hende”, e ta bisa.
Pa varios tempo nan tabata diferente dialogo, na dado momento nan a haci afspraak cu a wordo haci. Sr. Figaroa ta bisa cu el a yega di sinta cu Stichting Rancho caminda a splica di tur e trajecto y ta na altura di tur discusion.
E ta bisa cu enfoke ta pa yega na un solucion y cu e ta un oportunidad unico pa e turismo y pa piscado wak e luga bunita. E desaroyador ta pone facilidad pa hende por haci uso di dje. Cu e forma aki e ta bisa no ta bay kita acceso na piscado.
Un otro punto cu sr. Figaroa a menciona cu desde e pandemia a cuminsa, y mester a stop cu crucero ta keda den comunicacion cu tur linea di crucero y Florida Caribbean Cruise Association pa asina keda pendiente cu tur guidelines y cu CDC pa wak ki stap lo tuma.


text:
‘Stèph’ lo drenta studio ku Dreams, Amos, Tommy-Lee i Chris Strick
E kantante di Aruba, Stephanie ‘Stèph’ Gravenhorst, konosí tambe den mundu di Urban, tin diferente kos nobo na kaminda. Esaki ta informashon ku e propio kantante a konfirmá pa TRENDSZ, den un entrevista. Stephanie, ta konosí pa entre otro e piesanan “Si bo ke bo bai”, huntu ku Ataniro i tambe “Bon dia”, ku ta piesa, den kual e la kombiná bos ku La Diva GG unda nan tabatin kompañamentu musikal di Buleria.
“Mi ta bai kuminsá graba bèk porfin. Aña pasá mi no a hasi nada, pa diferente motibu pero e aña aki no ta pasa mi voorbij. Mi tin kantikanan di mi mes ku ta pendiente, ku ta mas den genero di Urban, pues rekordando na unda mi a kuminsá. Lo mi bai graba huntu ku entre otro Amos Balentin i Chris Strick di Kòrsou i tambe ku Tommy-Lee di Aruba. Banda di esakinan tambe mi ta pendiente pa graba den genero di ritmo kombiná. Mi tin plan pa traha ku Axel Pikero, pero no tin fecha ni nada kla ainda.
Tambe tin mas kos pendiente, pero ku ainda mi no ke bisa nòmber dje otronan. Pero aworakí mi ta grabando un kantika ku ta originalmente na ingles i mi a kambi’é full na nos dushi idioma. E titulo ta ‘REMEDI’, ku ta un kos speshal pa e hendenan muhé atrobe. Pues, mi no ta di un genero so”, ‘Stèph’, a finalisá bisando.


text:
Seroe Patrishi: Diabierna mainta algo prome cu 9’or Polis presencia di polis ta wordo rekeri na stuurde Chaca Chaca Laundry, na Seroe Patrishi pa un asistencia.
Na yegada e agentenan policial ta papia cu un cabayero y cu ta contanan cu e doño di e Laundry lo a maltrat’e. Mesora polis a bay papia cu e doño di e Laundry y esaki na su turno a splica polis cu e cabayero a bin buska su pañanan laba y cu e mester a paga 5 florin pa haña nan, pero cu e cabayero no kier a paga e 5 florin y asina a cuminsa un pushamento cu rancamento entre nan dos.
Polis na su turno a bay papia cu e cabayero y despues cu e cabayero finalmente a paga e 5 florin, ela haya su pañanan, tur cos a calma y e patruya di polis a sigui su caminda.


text:
Kralendijk – Entrante djárason 26 di mei 2021 hende muhé entre 50 te ku 75 aña na Boneiru por partisipá atrobe na e investigashon di poblashon di kanser na pechu. Debí na e pandemia di corona den 2020 a para esaki temporalmente. Pa e kontinuashon a traha afsprak nobo ku tur enbolbí, na Boneiru por ehèmpel ku dòkternan di kas i hospital Fundashon Mariadal i ku radiólogonan di Amsterdam UMC
Dor di detekshon mas trempan e chèns di kurá ta mas grandi i e tratamentu hopi biaha ta ménos pisa. E chèns pa fayesé dor di kanser na pechu ta mas chikitu e ora ei. E sentro pa investigashon di poblashon di RIVM lo bai organisá un investigashon di poblashon pa kanser na pechu na Hulanda Karibense tambe. Ministerio di VWS a duna enkargo.
Start di nobo 26 di mei 2021
Den òktober 2019 un koalishon lokal di ‘stakeholder’ a inisiá ku e investigashon di poblashon di kanser na pechu. Den 6 luna luna di tempu a skrin 341 hende muhé. Den mart 2020 e investigashon di poblashon a para debí na e pandemia di corona. Entrante 26 di mei 2021 ta invitá hende muhé atrobe pa partisipá na e investigashon di poblashon.
Kalidat konfiabel
Laborantenan eksperensia di e hospital Fundashon Mariadal lo hasi e mamografia (potrèt rayo X) pa e skrinin. Dos radiólogo di Amsterdam UMC ta evaluá e potrètnan rayo X. E sentro di ekspertisio pa investigashon di poblashon (LRCB) ta responsabel pa nan edukashon i e kalidat di e skrinin.
Afspraknan kuido kontinuativo
A traha afspraknan fiho ku e dòkternan di kas i e hospital na Boneiru tokante kuido kontinuativo. E dòkter di kas ta papia tokante e iregularidat ku a diskubrí ku e hende muhénan ku a investigá. E ta referí nan na e departamento di radiólogo òf e ‘mammapoli’ den Fundashon Mariadal pa un diagnóstiko kontinuativo. E sita ta tuma lugá dentro di un siman. Dependiendo di e resultado e ‘mammapoli’ ta sòru pa investigashon mas aleu i eventual trato.
Partisipashon Evaluashon di e promé periodo di e investigashon di poblashon (te ku mart 2020) a mustra ku ta importante pa laga e komunikashon ta bon dirigí riba e grupo di enfoke na Hulanda Karibense. P’esei a adaptá e invitashon pa partisipá i e informashon tokante e investigashon.Tambe ta bin mas atenshon via medionan lokal i sosial pa e importansia di skrinin i detekshon trempan di kanser.
Mas informashon
Websait rivm.nl/bvocn òf pagina di facebook Bevolkingsonderzoek Caribisch Nederland
Lesa tambe:
- SUV ta resultá den laman na Playa Pabou
- Avianca ta pinta avion di kolónan di aerolínea nashonal di Costa Rica
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023


text:
Endy Croes cu ta un persona cu tin un pasion y amor incomparabel pa e mundo di beyesa, a lansa un certamen unico y innovativo na Aruba. Su deseo ta pa conhuntamente nos purba trece un cambio y laga certamen di beyesa crece bek y duna e oportunidad pa mas persona participa. Kisas tin persona cu segun e criteria estableci no ta fit den e standarte di beyesa. Manera un hende cu ta halto ta bon pa hunga basket, pero ken a bisa cu e persona aki tin interes realmente pa hunga basket? Tin hende cu nan apariencia no ta wordo considera e standarte normal den e mundo di beyesa, pero si tin tur e otro cualidadnan rond di nan cu merece mesun oportunidad.
P’esey mester sali for di e manera tradicional di pensa, aunke no por descarta tampoco si tin un participante cu ta halto y flaco, cu ta fit den e standarte normal di certamen di beyesa no por gana e certamen. Miss Aruba Online tin 10 ‘Challenges’ cu nan mester haci y for di cual 9 di nan e huradonan mester vota. E votación ta for di 1 pa 11 cu ta esun miho bin abou pa yega na final na e ganador. E huradonan a entrega caba nan votacion pa e introduccion; “THIS IS ME”. Ban keda pendiente pa sa cua di e 11 participantenan a score den Top 5!


text:
Desde aña 2021 Sinterklaas ta bin Aruba cu Pietnan cu tin cara di tur color. Esaki ta cambionan cu a bin ultimo aña y pa por educa nos muchanan riba e cambio aki, Edselyn Figaroa a skirbi un buki cu ta conta dicon e caranan di Pietnan ta di tur color y kico ta nan significacion. Na yegada di Sinterklaas y su Pietnan na Aruba, Minister di Cultura a ricibi e prome edicion di e buki ‘Academia di Piet’ for di Sinterklaas. E mandatario a splica Sinterklaas cu elo percura pa tur scol basico y preparatorio ricibi e buki pa asina e storia por wordo conta na tur nos muchanan.
Diamars mainta Minister di Cultura tabata di bishita na Scol Basico Princes Amalia pa asina entrega e buki ‘Academia di Piet.’ Minister Maduro a wordo ricibi pa cabesante di e scol Juffrouw Roelien y Juffrouw Kimberly di Klas 1. E mandatario a splica e muchananan e motibo di su bishita y a entrega un buki na juffrouw Kimberly pa asina e storia por wordo conta na nos muchanan di klasnan 1 te cu 3. Minister Maduro a comparti un rato masha ameno cu e muchanan. Na final e mandatario a corda e muchanan cu e regalo di mas bunita cu por pidi Sinterklaas, ta amor y alegria pa tur nos muchanan.
E buki ‘Academia di Piet’ y tambe un link di e edicion digital lo wordo manda e siman aki pa tur scolnan preparatorio y basico pa asina tur mucha na scol como tambe hunto cu nan mayornan na cas, por disfruta di e buki ‘Academia di Piet.’ Minister Maduro ta gradici Scol Basico Princes Amalia pa e bunita recepcion, como tambe Edselyn Figaroa pa e bunita obra aki pa nos muchanan.


text:
Competencia di Bowling Masculino a termina
TeamAruba a termina cu un promedio di 200.58pins
Despues di 5 dia di competencia, awe a finalisa e competencia di Bowling masculino
Awe na Cali, Colombia a tuma lugar e ultimo partido pa e caballeronan den Bowling. Jonathan Bremo, Valentino Jacobs, Chris Figaroa, Elias Halabi y Yannick Roos a termina na di 9 lugar cu un total di 5742 pin.
Puerto Rico a logra gana e medaya di Oro, Plata a bai pa Colombia, y Brons a bai pa e equipo di Mexico. Competencia nan aki na Cali tawata di un nivel hopi halto.
E mihor hungador den e equipo masculino di Aruba ta Valentino Jacobs cu un total di 4814 pin cual ta un promedio di 200.58pins.


text:
Resultadonan
E programa BES(t) 4 kids kier pèrkurá pa tin akohida di mucha di bon kalidat, seif i pagabel pa mucha na Hulanda Karibense, pa tur mucha tin oportunidat pa desaroyá su mes den abundansia. P’esei e kalidat mester subi i e kosto di akohida pa mucha ta baha pa mayor. Pa aberiguá si e programa tin efekto, ta registrá e sifranan di kuantu mucha ta hasi uso di akohida di mucha i tin benefisio di dje, kon haltu e kontribushon di mayor ta i kon ta pará ku edukashon di trahadó di akohida di mucha.
Muchanan den akohida di mucha
E grafik aki ta mustra e parti di muchanan pa kada isla ku ta hasi uso di un akohida di mucha i akohida despues di skol. Nan ta benefisiá di e mehorashonnan di e programa BES(t) 4 kids. Na akohida di mucha ta trata di muchanan di 0 pa 4 aña, na akohida di skol ta muchanan ku ya ta bayendo skol básiko. Den e grafik ‘Total’ bo por mira ku na Hulanda Karibense kada bes mas mucha (por hasi uso) ta hasiendo uso di akohida di mucha.
FUENTE: Uitvoering van Beleid (UVB) i entidatnan públiko
Kantidat di e partinan di dia promedio pa luna
FUENTE: Uitvoering van Beleid (UVB) (basá riba datonan di organisashonnan ku ta partisipá na e areglo di supsidio temporal)
Altura di e kontribushon di mayor mensual
FUENTE: Areglo di supsidio temporal finansiamentu akohida di mucha Hulanda Karibense (na Boneiru ta trata di un kontribushon di mayor promedio)
Kolaboradónan pedagógiko ku ta sigui un kurso
FUENTE: Entidatnan públiko
Kolaboradónan pedagógiko ku ta kumpli ku eksigensianan di diploma
FUENTE: Entidatnan públiko